14:56 / 14.05.2017 | Азиза | 3312\nВа алайкум ассалом! Албатта шерик бўлади. http://savollar.islom.uz/smf/index.php?topic=10492.0 - Жобир розияллоҳу анҳудан ривоят қилинади: «Расулуллоҳ соллаллоҳу алайҳи васаллам рибохўрни, унинг едирувчисини, котибини ва икки шоҳидини лаънатладилар ва улар баробардилар», дедилар». Муслим, Абу Довуд ва Термизий ривоят қилган. Шарҳ: Ушбу ҳадисдан рибо қанчалар ёмон нарса эканини яна ҳам аниқроқ тушуниб оламиз. Унга аралашган ҳар бир киши Аллоҳнинг лаънатига қолишини билиб оламиз: 1. «Рибохўр» Аллоҳ таоло ҳаром қилган нарсани еган одам, албатта, У зоти таолонинг лаънатига қолиши табиий бир ҳол. 2. «Унинг едирувчиси» Рибо берувчи ҳам Аллоҳнинг лаънатига қолади. Чунки, у ҳаром қилинган йўл билан молиявий муомала қилди. Ҳолбуки, ҳалол йўл билан тасарруф қилиш керак эди. 3. «Котибини» Яъни, рибо муомаласини ёзиб ҳужжатлаштирган шахс. Чунки, у Аллоҳ ҳаром қилган ишга хизмат қилди. Шундан касб қилди. Ҳаром ишнинг юришига ҳисса қўшди. 4. «Икки шоҳидни» Рибо муомаласига шоҳид бўлиб турган одам ҳам гуноҳкордир. Чунки, у ҳам ҳаром иш учун хизмат қилди, унинг ривожига ҳисса қўшди. Бу ишга гувоҳ бўлишига рози бўлгани, ўша ҳаром ишни тан олгани аломатидир. Исломда ушбу ёрдамчи ишларни қилувчилар ҳам асосий айбдорларга тенглаштирилиши бежиз эмас. Ҳар бир жамиятда бирор ёмон ишнинг тарқалишига асосий айбдор билан бирга, ёрдамчи айбдорлар ҳам баробар ҳисса қўшадилар. Баъзи ҳолларда ишнинг юзага чиқишига айнан ўша ёрдамчилар сабаб бўладилар. Фараз қилайлик ҳамма, гуноҳ ишга ёрдамчи бўлишдан бош тортиб туриб олса, бир ҳаром иш ўша жамиятда кенг тарқалиши мумкинми?! Албатта, йўқ! Шунинг учун ҳам, ҳаром ишларга умуман яқинлашиш керак эмас. Бирор сабабга кўра аралашиб қолганлар бўлса дарҳол тавба қилиб ўзини четга олиши керак. Ҳадиси шарифда «улар баробардирлар» дейилиши бежиз эмас. Аллоҳ таоло марҳамат қилади: " Рибони ейдиганлар (қабрларидан) фақат шайтон уриб, жинни бўлган кишидек довдираб турарлар. Бундай бўлиши, уларнинг, тижорат ҳам рибога ўхшаш-да, деганлари учундир. Ва ҳолбуки, Аллоҳ тижоратни ҳалол, рибони ҳаром қилган. Кимки Роббидан мавъиза келганда тўхтаса, аввал ўтгани ўзига ва унинг иши Аллоҳнинг Ўзига ҳавола. Кимки, яна (рибога) қайтса, ана ўшалар дўзах эгаларидир. Улар унда абадий қолурлар. Бизнинг тилимизда «рибо» сўзи судхўрлик деб таржима қилиб келинган. Яхшироқ тушуниш, маънонинг Қуръони Каримдагига янада яқинроқ бўлиши учун айтиш керакки, араб тилида «рибо» сўзи зиёда бўлди, кўпайди маъносини англатади. Шариатда эса, қарз берувчи қарздордан маълум вақт муқобилига асл мол устига оладиган зиёда-рибодир. Ушбу тушунтиришдан кейин рибо сўзини истеъмол қилишга ижозат бергайсиз. Рибонинг нақадар ёмон нарса эканини кишилар онгига аввал-бошдан яхшилаб ўрнатиш мақсадида, ояти карима судхўрнинг қиёматдаги ҳолини баён қилиш билан бошланмоқда. Қиёматдаги ҳар бир одамнинг сиртқи ҳолидан иши қандоқ экани билиб олинади. Худди ўша куни одамлар қабрларидан тураётганларида, судхўрлар, албатта, ўзларига хос бир ҳолатда турар эканлар. Уларнинг қабрдан туришларини кўрганлар биров танитмаса ҳам, анавилар судхўрлар, дер экан. Уларнинг бу ҳолини ояти карима қуйидагича васф қилади: «Рибони ейдиганлар (қабрларидан) фақат шайтон уриб, жинни бўлган кишидек довдираб турарлар». Яъни, уларнинг ўзларини тутишлари, соғ-саломат, ақлли кишилар каби бўлмайди. Одатда, жин уриб, ақлдан озган кишилар тартибсиз ва нотўғри ҳаракат қиладилар. Довдираб, ўзини ҳар тарафга уриб, уят ишларни ҳам қилаверадилар. Ана ўша ҳолат судхўрларда ҳам бўлар экан. Баъзи тафсирчиларимиз судхўрларнинг бу ҳолатлари фақат қиёмат кунига боғлиқ эмас, балки бу дунёда ҳам шундай бўлади, деганлар. Уларнинг бундай аянчли ҳолатга тушишларининг сабаби келгуси жумлада баён қилинади. «Бундай бўлиши, уларнинг, тижорат ҳам рибога ўхшаш-да, деганлари учундир». Судхўрлар рибони, ҳалол, деб эътиқод қиладилар ва уни тижоратга ўхшатадилар. Тижоратда молиявий муомала ортидан фойда келганидек, судхўрликда ҳам фойда келади, деб ўйлайдилар. Боз устига, уларнинг: «Тижорат ҳам рибога ўхшаш-да» дейишларидан, рибо аслида ҳалол қилинган нарса, тижорат ҳам унга ўхшаб ҳалол қилинган, деган маъно келиб чиқмоқда. Ваҳоланки: «Аллоҳ тижоратни ҳалол, рибони ҳаром қилган». Чунки тижоратда фойда кўришнинг ҳам, куйиб қолишнинг ҳам эҳтимоли бор. Тижоратда инсоннинг меҳнати, маҳорати, атрофдаги табиий ҳолатларнинг фойда кўриш ёки зарар тортишга таъсири бор. Савдогар фойда кўришга умид қилгани билан бир вақтда куйиб қолишни ҳам бўйнига олган ҳолда иш бошлайди. Меҳнат қилиб одамларга керакли молларни олиб келади, сақлайди ва бошқа хизматларни қилади. Судхўр-чи? У ҳеч нарса қилмай, жойида ўтиради. Нима бўлишидан қатъий назар, фойда олиши муқаррар. Куйиб қолиш хавфи йўқ. Мазкур сабабларга ва яна зикр қилинмаган бошқа сабабларга кўра, тижорат инсон ҳаётида қўлланишга ҳалол, судхўрлик эса ҳаром қилинган. Ушбу ояти карималар тушаётган пайтда кўп молиявий муомалалар рибо асосида юритилар эди. Шунинг учун, ушбу ояти каримадан келиб чиққан ҳукмдан аввалги ишлар ўз ҳолича қолдирилди. Акс ҳолда, аввалги иқтисодий алоқаларнинг ҳаммасини қайта кўриб чиқишга тўғри келарди. «Кимки Роббидан мавъиза келганда тўхтаса, аввал ўтгани ўзига ва унинг иши Аллоҳнинг Ўзига ҳавола». Яъни, Аллоҳ рибонинг ҳукмини баён қилгандан кейин рибовий муомалалардан тўхтаса, эски ишлари ўзига, у муомалаларни қайта кўришга ҳожат йўқ. Ўтган даврдаги муомалалари Аллоҳга ҳавола: хоҳласа кечиб юборади, хоҳласа иқобига олади. «Кимки яна (рибога) қайтса, ана ўшалар дўзах эгаларидир. Улар унда абадий қолурлар». Рибонинг ҳаромлиги ҳақида Аллоҳ томонидан оят келганига ҳам қарамай, кимки яна рибога қайтса, ундай одам, албатта, дўзахи бўлади, дўзахи бўлганда ҳам, ундан ҳеч қайтиб чиқа олмай, абадий қоладиган дўзахи бўлади. Валлоҳу аълам!\nЧойхоначига гўшт ўтказиш\nИшлайдиган аёлларни топгани ҳаромми\nбалиқ овлаш тури\nЭнди баҳоларни ҳам пул билан...


АҚШда 70 йил ичида биринчи марта аёл киши қатл этилди (фото)\nҚўшма Штатларда мамлакат Олий судининг рухсатидан сўнг 70 йил ичида биринчи марта аёл қатл этилди. Бу ҳақда 13 январь, чоршанба куни «The New York Times» газетаси хабар берди.\nЛиза Монтгомерига ўлдирадиган укол қилинган\nТаъкидланишича, жазо 8 декабрь куни Индиана штатида ижро этилиши режалаштирилган эди. Кейинчалик суд қарори билан ижро 12 январга қолдирилган. 11 январь куни Индиана штатидаги суд ўлим жазосини ижро этишни аёлнинг руҳий муаммолари сабабли қолдирган. Бироқ АҚШ Олий суди 12 январь куни кечқурун ўлим жазосини ижро этишга рухсат бериб, қарорни рад этган.\nТаъкидланишича, Монтгомерининг қатл этилиши Индиана штатидаги Терре-Хот қамоқхонасида ўлдирадиган укол қилинган. Аёлнинг ўлими 13 январь куни оммага маълум қилинган.\nМаълумот учун, 2007 йил октябрь ойида Миссури штатининг ғарбий округи суди Лиза Монтгомерини 2004 йилда ҳомиладор аёлни ўлдиришда ва унинг туғилмаган боласини ўғирлашда айбдор деб топган ва ўлимга маҳкум этган эди.\nАввалроқ Эронда мухолифатчи нашр муҳаррири осиб ўлдирилгани ҳақида хабар берилган эди. Шунингдек, Эронда АҚШга жосуслик қилиб, Сулаймоний ҳақида маълумот бериб турган шахс қатл этилгани ҳақида маълумот берилган. Таржимон Маҳмуд Мусавий-Мажид Эронда АҚШнинг Марказий разведка бошқармаси ва «Моссад» разведкаси фойдасига жосуслик қилиш иши бўйича айбланган. Бундан ташқари, Эронда иқтисодий жиноятчиликка қарши кураш доирасида икки киши иқтисодий қонунбузарликлар учун қатл этилган.\nБундан ташқари, Қўшма Штатлар 1999 йилда шериклари билан икки кишини ўлдирган 40 ёшли Брендон Бернардга қарши ўлим жазосини қўллаган эди. У Қўшма Штатларда 70 йил ичида ўлимга ҳукм қилинган энг ёш маҳкум бўлган.\nМавзуга доир: Эронлик «Зомби Анжелина Жоли» 10 йилга қамалди


Ibratli so'zlar va qisqa hikoyalar #1\n....Кеча савобларни кўпайтириш пайида юрардим, бугун кўп гуноҳ қилмасликка ҳаракат қилаяпман. ....Кеча ҳар нарсанинг энг яхшиларини олардим, бугун борига қаноат қилишни ўргандим. ....Кеча тенгқурларим билан кўпроқ суҳбат қилардим, бугун кексаларни тинглагим келади. ....Кеча юз йиллар яшайдиган одамдек юрардим, бугун умримнинг сўнгги кунлари ўтаётгандек туюлади. ....Кеча насиҳат қилаверардим, бугун ибрат бўлишга интиламан. ....Кеча кўпларни танқид қилардим, бугун ўшаларни рағбатлантирадиган бўлганман. ....Кеча кўп билишга қизиқардим, бугун борига амал қилишга уринаяпман. ....Кеча кўнгилларни қолдиришдан оғринмасдим, бугун кўнгилларни ололмаётганимдан сиқиламан. ....Кеча хато қилишса жазолардим, бугун тузатишларига имкон бергим келади. ....Кеча бировнинг жонига тегиб ҳазил қилишга рағбатим бор эди, бугун бировнинг шаъни тўкиладиган ҳазилдан нафратланаман. ....Кеча инсонларга ишонардим, бугун юрагимни фақат Раҳмонга очаман. ....Кеча мени унутганларни эслаб ўкинардим, бугун мени эслаб яшайдиганларниям унутиб қўяётгандекман. ....Кеча бўш вақтимда қиладиган ишларнинг режасини қилардим, бугун режадаги ишларимни қилиш учун вақт қидираман. ....Кеча олимларнинг илмига ҳавас қилардим, бугун тақводорларнинг амалига мафтунман. ....Кеча Аллоҳдан сўрайверардим, бугун Аллоҳ олдида сўралишим борлини ўйлайман. ....Кеча соғиниб яшашни билардим, бугун соғинтириб узоқлашадиган бўлганман. ....Кеча билганларимни бошқаларга ўргансин деб узатардим, бугун бошқалардан нима ўргансам бўлади деб кузатаман. ....Кеча ранжитишса ўзим ҳисоб- китоб қилиб олардим, бугун ҳаммасини Ҳаққа топшириб кетавераман. ....Кеча кўзларимга Кабани кўрмоқ орзуси тинчлик бермасди, бугун кўнглимга Кабани қуришни дуода сўраяпман. ....Кеча яшашим кераклигини билардим, бугун ўлим муқаррарлигини англаганман !!\n– Сахийликни кимдан ўргандинг, – деб Хотамтойдан сўрашди. – Ғиштдан, – дея жавоб берди. – Хеч замонда ғиштдан ҳам ўрганса бўлар эканми? – Одамларнинг бир-бирига ғишт узатганларини кўрганмисиз? Бир гал мен шундай ҳашарда қатнашдим. Ажиб бир ҳолдан ўзим учун хулоса чиқардим: қачонки қўлимдаги ғиштни узатсамгина менга ғишт узатишди. Узатмай, қўлда тутиб турсам, ғишт келиши ҳам тўхтади. Xаёл қилдим дейди Хотамтой: Демак, мол-дунё ҳам шундай. Эҳсон бериб турсанг, бирингга ўн келади, бахиллик қилсанг, боридан ҳам барака кетади.\nИтнинг бўри билан бирга келаётганини кўрган тулки ажабланди ва ундан сўради:\n−Ораларингдаги қадимий адоватни унутиб, иноқлашибсиз. Бу қандай содир бўлди?\n−Бизни дўст қилган − чўпоннинг душманлиги...\nХулоса: Дўстларингизнинг кўксидан итариб, нодон чўпон ҳолига тушманг.\nАгар темир ишлатилмаса, занглайди. Агар сув ҳаракатланиб турмаса, айнийди. Агар киши фикрламаса, ақлда ҳам шундай ҳолат юз беради.\nЭрнест Хемингуэй драббллари.\nСиниқ деразанинг сиртига ёзилганди: янги оила қурганлар.\nЁтоқхонамиздан икки кишининг овози эшитиларди. Мен эшикни тақиллатдим...\nҚасд ва халос.\nЖонимга қасд қилиш учун ўзимни пастга ташладим. Кейин фикримдан қайтдим.\nСИНГИЛ ВА РАФИҚА\n— Ким бўпти ўзи у синглимга қўл кўтарадиган?! Ҳали кўрсатиб қўяман, — жаҳл отига минган ака синглисининг кўкариб кетган қовоқларига қараб баттар тутақди.\nСўнг шарт ўрнидан турди.\n— Қўйинг... — йиғлашда давом этарди сингил,\n— Эримнинг ўзи жаҳли тез... — ҳозир ундан зорланиб турган аёл эрининг тарафини олди, — ҳализамон кечирим сўраб келади.\n— Қилғилиқни қиб қўйиб, кечиримини пишириб есин! Мен синглимни хўрлатиб қўймайман.\nБашарасига бир мушт тушириб, сўнг узр сўраганим бўлсин!\n— Ундай қилманг, — сингил мўлтираб келинойисига қаради.\n— Дадаси... — тилга кирди аёли ҳам, — оилада бўлиб туради...\n— Сен аралашма!\n— Ахир... — аёл ерга боққанча оҳиста сўзлади,\n— Mенинг акаларим тўполон қилгани йўқ-ку...\nЭркак беихтиёр аёлининг ёноғига қаради. Ҳалиям қизариб тургандек туйилди. Ўтган ҳафта мастлигида «бунча кўп ичдингиз?» деб зорланган аёлини қаттиқроқ туртиб юборганини эслади.\nКўзини яшириш учун деразадан ташқарига боқди. Келинойисининг шамасини тушунган сингил ҳам аста тугунини кўтарди-да, уялганча хонадан сирғалиб чиқиб кетди.\nBir korxonada ishlaydigan ikki oshna ish vaqtini tugatdi.\n- Yur, yo'lak chetida biroz o'tiramiz.\n- Nima qilasan?\n- Ishdan qaytayotgan qizlarni tomosha qilamiz.\n- Qo'ysangchi, yur undan ko'ra pivo ichamiz.\n- Pivoni keyin ichamiz.\nIkkinchisi qizlarga qarashga uncha hushi yo'qligi uchun arang ko'ndirdi...\n-Anavini qara, sochi uzun ekan.\n- Bunisini qomatini qara.\n- Erkakmisan, hayot go'zalligidan bahra olsangchi!\n- ... Hov anavi qizil ko'ylakligi zo'rakan.\n- Yur ketdik, pivo ichganimiz yaxshi ekan!\n- U meni singlim, ahmoq!\nБуюртмачи ва уста\n- Менга битта эшик ясаб беринг, - деди буюртмачи дурадгор устага. – Чиройли бўлиши шартмас, аммо мустаҳкам бўлсин. Майли, унга қараган одамлар иккинчи бор қарашмасин. Асосийси, ҳеч ким очолмасин.\n- Хўп, уни қаерга ўрнатмоқчисиз? Уйгами ёки ҳовлига?\n- Қалбимга, - жавоб берди буюртмачи.\nКичкина бир дўкон эшигига “Мушукчалар сотилади” деган эълон ёпиштирилди. Бу ёрлиқ бирпасда болаларнинг эътиборини тортди. Кўп ўтмай дўконга бир болакай кириб келди. У дўкончи билан саломлашгач, журъатсиз бир шаклда мушукчаларнинг нархини сўради.\n– 30 сўмдан 50 сўмгача, – деб жавоб берди сотувчи.\nБола чўнтагидан ҳамёнини олиб, тангаларини санай бошлади.\n– Ҳозир икки сўмгина пулим бор экан, холос, – деди хўрсиниб. Сўнг: – Ҳеч бўлмаса, мушукчаларни кўришга рухсат беринг, – деб илтимос қилди.\nДўкончи жилмайди ва катта қутидан мушукчаларни чиқарди. Эркинликни ҳис қилган мушукболалар миёвлай бошлашди ва ҳар ёққа чопиб кетишди. Фақат биттаси ҳаммадан ортда қолган, орқа оёғини ичига тортиб ҳаракатсиз турар эди.\n– Бу мушукчага нима қилган? – деб сўради бола.\n– Панжасида туғма нуқсони бор. Ветеринар айтди, бу бутун умр шундай оқсоқланиб ўтар экан.\nБу гапдан бола негадир қаттиқ ҳаяжонга тушди.\n– Мен мана шу мушукчани сотиб оламан, – деди у.\n– Нима, менинг устимдан куляпсанми, болакай? Ахир бу норасо бир жонзот бўлса! Унинг сенга нима кераги бор? Жа-а шунақа раҳмдил бўладиган бўлсанг, уни сенга текинга бераман.\nБу гапдан боланинг ҳафсаласи пир бўлгани кўриниб турарди.\n– Йўқ, мен уни текинга олмоқчи эмасман, – деди у қатъият билан. – Бу мушукчанинг нархи бошқалари билан бир хил! Ҳозир пул олиб келаман, ҳақини тўла тўлайман!\nБолакайга ҳайратланиб қараб турган сотувчининг юраги титради.\n– Ўғлим, сен гапимни тушунмадинг. Бу бечора мушукча бошқаларига ўхшаб югуролмайди, сакролмайди, сен билан ўйнолмайди. Ҳеч қачон!\nБу гапдан сўнг болакай чап оёғининг почаларини қайиришга тушди. Унинг оёғи буришиб-майишиб ётар, унга қадалган темир гардишларгина оёқни тик тутиб турарди.\nБола сотувчига қаради:\n– Мен ҳам ҳеч қачон югура олмайман, сакрай олмайман. Бу мушукчага ҳам уни тушунадиган, қанақа қийналаётганини биладиган бир ғамхўр керак... – деди бола мунгли, титроқли товуш билан.\nРаста ортида турган дўкончи лабларини қаттиқ тишлаб олган, кўзларига жиққа ёш тўлган эди.\nБироз жимликдан сўнг у ўзини зўрлаб жилмайди:\n– Ўғлим, мен Худодан ҳар бир мушукчанинг сенга ўхшаган меҳрибон, раҳмдил эгаси бўлишини сўрайман. Ҳаққингга дуо қиламан, болам.\nҲаёт мағзи интилиш ва курашмоқликдан иборат!\nДоимо кўтаринки кайфиятда юришнинг асло иложи йўқ, негаки, ён-атрофдан кўнгилни тушкунликка, маҳзунликка солиб қўйгувчи сабаблар аниқ топилади.\nҲар бир нарсанинг ўз нисбати бўлганидек, топишнинг йўқотишлари, мардлик, адолатнинг эса ғирромликлари ҳам бор, албатта.\nНега-ки, бу синовли Ҳаёт!\nҲали айтилганидек, унда аксиятлар жуда кўп...\nҲаётнинг ўлкан синов аталмиш қозонида қайнаб, иродамиз, сабримиз, иймонимиз синалади.\nБу шундай синовли фаолиятдир...\nКўп нарсаларга улгурасан, баъзида кечикасан ...\nБаъзилар билан аҳил иноқ бўлиб, негадир, кимлар биландир келишмай , чиқишолмай қоласан...\nБарибирам, яшаш қандай мароқли, Ҳаёт гўзал!\nЯқинларинг ёнингда, соғ-саломат, рўзғоринг бут, фарзандларинг ўсиб улғаяётганидан кўзинг қувнайди...\nБарибир қандай бўлишидан қатъий назар яшамоқлик неъматини бергани учун Яратганга минг шукрона айтиб, ҳар қандай ижобий ёки салбий кечинмалар оғринтирса ҳам, барча қийинчилик ва тушунмовчиликларни яхшиликка юналтирсак\nнур устига аъло нурдир..\nКўпчилик яхшиликнинг замирида фақат маънфаат ётади деб бутунлай янглишишади.\nЭзгулик ва ўзаро қадр- қиймат, ҳурмат-иззат ва оқибат деган хусусиятлар одатда бизни Инсонийлик даражамизни белгилаб беради..\nДемак , имкон қадар савоб қилишда , ён атрофингиздаги кишиларга, яқинларга яхшилик улашишдан тўхтаманг...\nЗеро,биз ҳаётга Инсонлигимизни оқлаш учун келганмиз..


Райҳон: қаҳвангга қанча шакар қўшиш кераклигини биладиган инсон ёнингда бўлиши кифоя экан » Ўзбекистон янгиликлари – Zamin.uz\nХонанда Райҳон Ғаниева Instagram’даги саҳифасига эгизак фарзандлари — Ислом ва Имрон билан тушган суратларини мунтазам равишда жойлаштириб боради.\n«Даракчи» газетасининг ёзишича, шундай суратлардан бирининг остида хонанда фарзандлари учун Аллоҳга шукрона билдирган бўлса, яна бирида кўнглидан ўтган кечинмалари билан ўртоқлашган.\n«Улғайганинг сари арзон спектакл ва фитналардан узоқда юришни истаркансан киши. Шунчаки шинам уй, оила даврасидаги ширин таом, фарзандларнинг кулгуси ва бахти, шунингдек, қаҳвангга қанча шакар қўшиш кераклигини биладиган инсон ёнингда бўлиши кифоя экан», — деб ёзади Райҳон.\nЭслатиб ўтамиз, Райҳон 2012 йил ноябрида актёр Йигитали Мамажоновга турмушга чиққан эди, 2014 йилнинг май ойида эса Райҳон эгизак фарзандли бўлди. 2015 йил январида Райҳон Йигитали билан ажрашаётганини тасдиқлади.\nХонанда Райҳон ижодни ҳам, оналик вазифасини ҳам бирдек олиб бормоқда\n12:35 Райҳон эрининг болаларига ҳам оналик қилмоқда\n12:33 Райҳон дам олиш кунларини фарзандларига бағишлади(Фото)


Ғалла ҳосили салмоғи бугунги ҳаракатга боғлиқ | AGRO-OLAM.UZ\nБош саҳифа Деҳқончилик Ғалла ҳосили салмоғи бугунги ҳаракатга боғлиқ\nМаълумки, ёмғир ёққанда намлик тупроқнинг 10–15 см устки қатламигача етиб боради, холос. Бу намлик ўсимлик ўзлаштира олмайдиган ишқорий намлик бўлиб, бундай муҳитда майсанинг илдизи берилган азотни ўзлаштира олмайди ва бунда ғалланинг ҳолати яшил бўлиб тураверади.\nҚишловдан чиққан ғалланинг илдиз тизими яхши ривожланиши учун гектарига 600–700 м3 меъёрда оқар сув билан суғориш лозим. Оқар сув билан суғорилган майдонларда ўсимлик учун зарарли бўлган ишқорий намлик 50–60 см пастга кетади, майсанинг жадал ўсиб-ривожланиши учун зарур бўлган янги илдизлар шаклланади ва берилган озуқани тез ўзлаштиради.\nТаъкидлаш жоизки, қолоқ ва ривожи орқада қолаётган майдонлардаги ғаллани айни кунларда шарбат усулида суғориш мақсадга мувофиқдир.\nЮқоридагилардан келиб чиққан ҳолда жорий йил ҳосили учун экилган кузги ғалла майдонларида экинларнинг ривожланиш фазаларига қараб қуйидаги чора-тадбирларни амалга ошириш талаб қилинади:\n– фермерлар, мутасадди ташкилотлар мутахассислари ғалла майдонларида дастлабки хатловни ўтказишлари керак. Бунда 1 м2 да майса туп сони ўртача 400–450 туп бўлса, майдоннинг ҳолати яхши, 300–350 туп бўлса қониқарли, 150–200 тупни ташкил этса қониқарсиз ҳисобланади. Ғалла ниҳоллари сийрак бўлган майдонларда қўшимча озиқлантириш ва маҳаллий ўғит солиб, суғориш ҳисобига ниҳолларнинг кучли туплашига шароит яратиш зарур;\n– механик таркиби енгил тупроқли, қумоқ, тош-шағалли ерлар 550–650 м3/га меъёрда шарбат усулида енгил намлатиб суғорилади. Бу ниҳолларнинг туплашини тезлаштириб, яхши ривожланиши учун қулай шароит яратади;\n– фосфорли ўғитлар етарли берилмасдан экиб юборилган майдонларга, вегетация даврида талаб этиладиган фосфорли минерал ўғитлар ўрнини қоплаш мақсадида 1 гектар майдон ҳисобига камида 10 тоннадан маҳаллий ўғит чиқариб, биринчи ва иккинчи сувни шарбат усулида амалга ошириш ўта муҳим аҳамиятга эга. Чириган гўнг ва чириндиларни элаб, гектарига 10–15 тонна миқдорда сочиш, маъданли ўғитлар билан бир марта озиқлантириш (40–50 кг/га)нинг ўрнини босади ҳамда ғалла ниҳолларини эрта баҳорги совуқлардан асрайди. Тупроқда эса намликнинг яхши сақланишини таъминлайди;\n– туплаш фазасида маҳсулдор поялар, бошоқлар ва хар бир бошоқдаги донлар шаклланади. Уларнинг кўп бўлиши шу даврдаги бажарилиши зарур бўлган агротехнологик тадбирларни қай даражада сифатли бажарилишига, яъни озуқа ва намликнинг етарли бўлишига боғлиқ. Бу даврда минтақа тупроқ-иқлим шароитини ҳисобга олган ҳолда гектарига 600–700 м3 меъёрда суғориш яхши самара беради;\n– ғалла ниҳолларининг туплаш фазаси об-ҳаво ёғини ва ҳароратга қараб республикамиз ҳудудларида март ойининг охиригача давом этади. Бу даврда ғалла майдонларига биринчи марта сузпензия билан ишлов бериш мақсадга мувофиқ ҳисобланади;\n– бошоқли дон экинларининг бу фазасида занг касаллигининг дастлабки ўчоқлари пайдо бўла бошлайди, бегона ўтларнинг ривожланиши ҳам кузатилади. Шу боис дала кузатув ишларини кучайтириш лозим. Эрта экилган ёки ғалла ўрнига 2-йили яна ғалла экилган, айниқса, эртаки навлар жойлаштирилган майдонларда занг касаллиги аломати ва бегона ўтлар пайдо бўла бошласа, уларнинг ҳолатига қараб, қарши кураш чораларини кўриш талаб қилинади.\nАйнан шу даврда занг касаллигининг аломатлари аниқ кўрина бошлайди. Ғалла майдонларини занг касаллиги билан оммавий зарарланишини кутиб ўтирмасдан зудлик билан профилактик қарши кураш чоралари кўрилади.\nЭрта баҳорда буғдой майсалари ривожланиши суст бўлган майдонларга, минерал ўғитлар суспензияси тайёрланиб 2 марта сепилиши ўсимликларнинг эрта баҳорги ривожланиш жараёнини тезлаштиради.\nБунда эритмани қўллаш учун ҳар бир гектар ер майдонига 25 кг карбамид минерал ўғитини 600 литр сувда эритилиб, 2 гектар майдонга махсус пуркагич механизмлар ёрдамида буғдой пайкалларига сепилади.\nИлдиздан ташқари баргдан озиқлантирилганлиги сабабли ўсимлик барг сатҳи қалинлашади, ўсимликларнинг касаллик ва зараркунандаларга чидамлилиги ортади, фотосинтез жараёни яхшиланади. Натижада ўсимликларнинг ўсиб-ривожланиши тезлашади.\nСуспензия сепишда, буғдой майсалари ер устки қисмини тўла қоплаганлигига алоҳида эътибор бериш зарур. Чунки сепилган суспензияни ўсимлик барги орқали ўзлаштиради. Буғдой майсалари ер устки қисмини барг сатҳи билан қопламаган майдонларда сепилган суспензиянинг асосий қисми ер устки қатламига тушади, бундан ўсимлик фойдалана олмайди, оқибатда сепилган суспензиянинг самарадорлиги пасаяди. Суспензияни куннинг кечки пайтларида, яъни кундузи соат 16.00 дан 18.00 гача сепиш яхши самара беради.\nОзиқлантирилган майдонларни зудлик билан гектарига 600–650 м3 меъёрда суғориш ишларини ташкил этиш лозим.\nСуғориш жараёнида қўшимча озиқлантириш мақсадида жамғарилган маҳаллий ўғитларнинг 30–40 фоизини шарбат усулида оқизилиши мақсадга мувофиқ.\nДала кузатувчи агрономларнинг хулосаларига кўра, касаллик, зараркунанда ҳашаротлар ва бегона ўтлардан кучли зарарланадиган майдонлар аниқланиб чиқилишига алоҳида эътибор бериш керак.\nҚишлоқ хўжалик экинлари орасида учрайдиган бегона ўтларнинг келтирадиган зарари шундаки, улар тупроқдаги озиқа элементларидан ва қуёш нуридан кўп фойдаланиши натижасида маданий ўсимликларнинг ўсиб- ривожланиши ҳамда ҳосилдорлигини пасайтиради.\nБегона ўтларга қарши кураш олдидан буғдой экин майдонларида учрайдиган бегона ўт турлари ва улар ҳолати аниқланиши керак. Аниқлашнинг энг оддий усули 1 м2 майдондаги бегона ўтлар миқдори кўзда чамалаб аниқланади.\nБир йиллик бегона ўтлар билан ифлосланиш даражаси:\n1 м2 даги бегона ўтлар сони 10 тадан кам бўлса – кучсиз ифлосланган;\nБегона ўтлар сони 10–50 тагача ўртача ва 50 тадан ортиқ бўлса бегона ўтлар билан ифлосланиш даражаси – кучли деб ҳисобланади.\nКўп йиллик бегона ўтлар босган майдонларда эса:\n1 м2 майдондаги кўп йиллик бегона ўтлар сони 1 тагача – кучсиз;\n1–5 тагача ўртача ва 5 тадан ортиқча бўлса кучли ўт босган деб топилади.\nБегона ўтларга қарши кураш чораларини кўриш, ҳар бир бегона ўтнинг турига қараб, гербицидларни захирасини яратиб, кейин қўллаш, шунингдек, бегона ўтлар билан зарарланиш даражасини аниқлаб уларнинг мақбул меъёрларини тўғри белгилаш ҳам муҳим тадбирдир.\nҒаллазорларда озиқлантириш ва суғориш ишлари ниҳоясига етгандан сўнг, табиийки, ғалла билан биргаликда бир ва кўп йиллик бегона ўтлар (жағ-жағ, эшакшўра, олабута, қўй печак, итузум, мингдевона, қамиш, семизўт, какра, қўйтикан, ёввоий сули, райграс, тулкидум ва бошқ.)нинг ривожланиши жадаллашади.\nБунда ғаллазорлардаги бегона ўтлар турига ва сонига қараб “Топик” (0,3–0,4 л/га), “Атлантис” (0,2–0,3 л/га), “Гранстар” (10–20 г/га), “Биостар” (10–20 г), “Далстар” (10–20 г/га), “Экстрим” (10–20 г/га) каби гербицидлар захирасини яратиш керак.\nСўнгги йилларда минтақамиздаги айрим мамлакатлар ғалла майдонларида сариқ ва қўнғир занг касаллиги сезиларли даражада зарар келтирмоқда. Эътиборсизлик оқибатида сариқ занг касаллиги дон ҳосилдорлигининг 45–55 фоизгача йўқотилишига олиб келиши мумкин.\nЗамбуруғли касалликлар кучли тарқалиши хавфи сезилганда 22,5 фоизли “Дуплет ТТ” (0,3–0,5 л/га), 26 фоизли “Титул ДУО” (260 г/га), “Колосаль” э.м.к. (0,3–0,5 л/га меъёрда 200–300 литр ишчи эритма ҳисобида) каби кимёвий препаратлардан бири билан ишлов берилади.\nШунингдек, ўсимликларни ҳимоя қилиш марказининг жойлардаги мутасаддилари касалликлар тарқалиши башорат қилинган майдонларга қўшимча 20–25% миқдорда гербицид ва фунгицидлар захирасини яратиб қўйишлари лозим.\nОб-ҳаво мураккаб келаётган бу йилги шароитда ғаллакорлар ва мутахассислар ҳамкорлиги ниҳоятда муҳимдир. Бу ўз навбатда ҳар бир майдоннинг доимий назоратини ташкил этиш, шу мақсадда вилоят ва туманларда ғалла майсалари ҳолатини ўрганиб, амалий ёрдам берувчи гуруҳлар тузишни тақозо этади. Зеро, ғалладан мўл ва сифатли ҳосил етиштириш ғаллакорларимизнинг бугунги саъй-ҳаракатларига боғлиқдир.\nР.Сиддиқов, Н.Юсупов agro.uz


Qoros компанияси янги кроссоверни кўрсатди - Carzone.Uz\nQoros компанияси янги кроссоверни кўрсатди\nХитойнинг Qoros компанияси Qoros 5 номли янги кроссовер ҳақида маълумот берди. Бу авто шу йилнинг ноябрида Гуанчжоудаги автосалонда расман намойиш қилинади. 2016 йилдан эса савдога чиқади. Хитойдан бошқа мамлакатларда сотилиши, ҳозирча, маълум эмас.\nЯнги модел Qoros 3 City SUVнинг ўрнини эгаллаши кутилмоқда. Машина узунлиги 4587 мм, кенглиги 1878 мм. Техник тавсифи, ҳозирча, ошкор этилмади. Норасмий ахборотларга кўра, 1,6 литрли бензинли мотор ўрнатилади. Двигателининг қуввати 156 от кучига тенг. Агрегат олти поғонали механик узатмалар қутиси ёки иккита уловчи механизмли автоматик трансмиссия билан ишлайди.\nКейинроқ, 180 от кучига эга 1,8 литрли бензинли турбомотор яратилиши кутилмоқда. Qoros компанияси Россия бозорига чиқишни истаётибди. Таъкидлаш керакки, Qoros тўқнашув тестидан 5 юлдузча олган ягона Хитой автомобилидир.


Испанияда сўнгги бир кунда коронавирусдан яна 849 киши вафот этди. АҚШда оғир аҳволга тушиб қолган American Airlines авиакомпанияси ҳукуматдан 12 млрд доллар миқдорида ёрдам сўради, Польшада эса қатъий карантин чоралари жорий этилди.\n31 март ҳолатига кўра, бутун дунёда Covid-19’дан зарарланиш ҳолатлари 846 мингдан ошди, шундан 176 мингдан ортиқ киши соғайган, 41482 киши вафот этган. Сўнгги бир куннинг ўзида вирусдан зарарланганлар сони 70 мингга яқинни ташкил қилди.\nҲолбуки февраль ойи ўрталарида бутун дунёда кунига ўртача 2-3 минг кишида вирус аниқланаётганди. Агар шу ўсиш динамикаси сақланадиган бўлса, шу ҳафтанинг ўзида зарарланиш ҳолатлари миллионга етиши мумкин.\nИспанияда ўлимлар, Польшада янги чекловлар\nСўнгги бир кунда Испанияда вирус яна 849 кишини ҳаётдан олиб кетди. Бу мамлакатда пандемия давридаги навбатдаги энг юқори кўрсаткич бўлди. Бир кун олдин қурбонлар сони 812 нафарни ташкил этганди.\nИспания бироз аввалроқ зарарланиш ҳолатлари бўйича Хитойни ортда қолдирганди. Пириней яриморолида вирусдан ўлим даражаси Италиядагидан кам эмас.\nИталияда сўнгги бир кунда 837 киши вафот этди ва жами қурбонлар сони 12428 нафарга етди. Мамлакатда вирусдан зарарланиш билан боғлиқ 105 мингдан ортиқ ҳолат қайд этилган.\nИспаниялик шифокорлар мамлакатда вирус тарқалиши ўз чўққисига яқинлашаётгани ҳақида гапиришмоқда. Мутахассислар шундан кейин зарарланишлар ва ўлим ҳолатлари сони пасайишига умид қилишмоқда.\nИспанияда вирус тарқалиши сусая бошлаганди, аммо душанба куни ўсиш кўрсаткичлари қарийб 8 фоизга ўсди. Испания Соғлиқни сақлаш вазирлиги расмийси Мария Хосе Сиерра ҳам бу ўсишни тасдиқлаган.\nМамлакатда учинчи ҳафтадирки, қатъий карантин чоралари амал қилмоқда. Ҳукумат бошқа мамлакатлардан коронавирусни аниқлаш учун тестлар сотиб олмоқда ва кунига 50 минггача киши текширилмоқда.\nИталияда 11 мингдан ортиқ қурбон хотираси учун бир дақиқалик сукут сақланди\nПольша соғлиқни сақлаш вазири Матеуш Моравецкий сешанба куни қатъий карантин чоралари ҳақида эълон қилди. Мамлакатда хиёбонлар, майдонла ва бошқа жамоат жойлари ёпилди. Фуқароларга уйдан чиқмаслик талаби қўйилмайди, аммо вояга етмаганларга фақат катта ёшдагилар ҳамроҳлигида уйдан чиқишга рухсат берилади.\nМамлакатдаги барча меҳмонхоналар ва ҳостеллар ёпилади. Бундан ташқари, ишлашда давом этадиган жойларда масофа сақлаш шарт бўлади - ходимлар бир-биридан 1,5 метр масофа сақлаши керак. Бу учун жавобгарлик иш берувчилар зиммасида бўлади.\nЯнги карантин чоралари супермаркетлар учун ҳам тааллуқли - кассаларга навбат уч кишидан ошмаслиги керак. Шу тариқа, агар супермаркетда бешта касса мавжуд бўлса, супермаркетда бир вақтнинг ўзида 15дан ортиқ киши бўлмаслиги керак.\nПольшада айни вақтгача вирусдан зарарланиш билан боғлиқ 2311 ҳолат қайд этилган, 33 киши вафот этган.\nСешанба куни Германияда вирусдан ҳалок бўлганлар сони 682 нафарга етди. Süddeutsche Zeitung нашри маълумотига кўра, вафот этганларнинг 31 нафари 60 ёшдан кичик бўлган.\nБеларусда коронавирусдан илк ўлим ҳолати қайд этилди. Витебск драматик театри актёри Виктор Дашкевич 76 ёшида оламдан ўтди. У сўнгги кунларни сунъий нафас олиш аппаратига уланган ҳолда ўтказди.\nТан олинмаган Абхазия республикасида вирусдан зарарланишнинг илк ҳолати қайд этилган. Россия нашрлари хабарига кўра, Абхазиянинг Гальский туманида коронавирус юқтирган аёл аниқлангач, барча йўлларда транспорт ҳаракати тўхтатилган.\nАҚШ: зарарланганлар сони бўйича биринчи\nАҚШ - вирусдан зарарланиш ҳолатлари энг кўп бўлган мамлакат. Нью-Йоркда шошилинч равишда дала госпиталлари тайёрлашмоқда. Душанба куни Гудзон кўлига АҚШ ҳарбий-денгиз кучларининг сузувчи госпитали USS Comfort кирди. Кема шаҳар шифохоналарига сиғмай қолаётган беморларни ўз бағрига олади.\nНью-Йоркда Covid-19 билан боғлиқ 914 ўлим ҳақида маълум қилишган. Бу Американинг бошқа ҳар қандай штатидаги қурбонлар сонидан кўпроқ.\n31 март ҳолатига кўра, АҚШда вирусдан зарарланиш билан боғлиқ 180 мингдан ортиқ ҳолат қайд этилган, шундан 3580 киши оламдан ўтган - бу борада АҚШ Хитойни ортда қолдирди.\nАҚШнинг қолган штатлари зудлик билан карантин чоралари жорий этишмоқда. Сешанба куни Мэриленд, Виржиния, Аризона ва Теннеси штатларида карантин эълон қилинди. Айни вақтга келиб жами 32 штатда чекловлар жорий этилган.\nСешанба куни пастор Родни Говард-Браун коронавирус пандемияси тўғрисида ёлғон назария тарқатганликда айбланиб қўлга олинди.\nВирус бутун дунёдаги авиаташувчилар учун ҳалокатли бўлмоқда. Дунёдаги энг йирик авиакомпаниялардан бири бўлмиш American Airlines ҳукуматга мурожаат қилиб, 12 млрд доллар миқдорида молиявий ёрдам сўради.\nКомпания бош директори Даг Паркер ва президент Роберт Айс томонидан ходимларга йўлланган мактубда давлатдан олинадиган пуллар «авиакомпаниянинг асосий хизматларини ва ишчи ўринларини сақлаб қолиш учун тақсимланиши» маълум қилинган.\nБуюк Британия бош вазири Борис Жонсон «вазият ёмонлашишда давом этаётгани» ҳақида гапирди.\nЖонсон каби вирусдан зарарланган соғлиқни сақлаш вазири Мэтт Ҳэнкок аҳволи яхшиланаётгани ва уйдан туриб ишлашда давом этаётганини билдирди.\nНКО Public Health England маълумотига кўра, 31 март куни Буюк Британиядаги шифохоналарда яна 381 киши вафот этган (бу Британияда бир кунда қайд этилган ўлимлар сони бўйича энг юқори натижа) ва жами қурбонлар сони 1789 нафарга етган. Вирус тарқала бошлаганидан буён мамлакатда 25 мингдан ортиқ киши уни юқтириб олган.\nФранцияда Европанинг бошқа қатор давлатларида бўлаётгани каби карантин шароитида маиший зўравонлик ҳолатлари ошган. Сўнгги ҳафтада Францияда уйдаги зўравонлик ҳолатлари бўйича ишлар 32 фоизга ошган, Парижда бу борадаги ўсиш кўрсаткичи 36 фоиз.\nМисрдаги пирамидалардан бирида лазер орқали араб ва инглиз тилларида одамлардан уйда қолиш сўралган ёзув акс эттирилди. Гизадаги пирамидалар ҳудудида дезинфекция ишлари амалга оширилган.\nГермания, Британия ва Франция сешанба куни Эронга тиббий жиҳозлар юборди. Март ойи бошида Европа давлатлари Эрон Ислом Республикасига коронавирусга қарши кураш учун 5 млн евро миқдоридаги тиббий материаллар юборишни ваъда қилганди.\nСўнгги маълумотларга кўра, Эронда вирусдан зарарланиш билан боғлиқ 44,6 мингдан ортиқ ҳолат қайд этилган, 3 мингга яқин киши вафот этган.


Samsung компаниясининг Тошкентдаги илк расмий дўкони очилди\nЎзбекистон 09:00 / 24.11.2021 13357\nSamsumg расмий дўконининг очилиши улкан шоу-байрамга айланиб кетди.\nБолажонлар учун махсус танловлар ўтказилиб, ғолиблар компания томонидан қимматбаҳо совғалар билан тақдирландилар.\nОчилиш маросимига йиғилган ёшлар ўртасида ҳам турли танловлар ўтказилди. Зукколик, санъат ва рақсда ўз иқтидорларини намоён қилган ёшларга компания томонидан ишлаб чиқарилган Smart Tag, Galaxy Watch, Galaxy Tab A8, Buds Live, Galaxy Watch Active2 каби гаджетлар совға сифатида топширилди.\nҚувноқ шоудан сўнг тадбирнинг тантанали қисми бўлиб ўтди. Radius дўконлари тармоғи директори Эъзоз Ҳайдаров сўзга чиқиб, йиғилганларга расмий дўкон ҳақида батафсил маълумот берди. Сўнгра тасмалар қирқилиб, Samsung расмий дўкони ўз эшикларини очди ва меҳмонлар дўконга таклиф қилинди.\nДўконда йиғилганлар эътиборига компания томонидан ишлаб чиқарилаётган қурилмаларнинг кенг ассортименти тақдим этилди.\nЭнди пойтахт аҳли ва меҳмонлари Samsung компанияси томонидан ишлаб чиқарилаётган қурилмаларни биринчи қўлдан, ҳамёнбоп нархларда ва расмий кафолатга эга бўлган ҳолда харид қилишлари мумкин.\nДўкон «Самарқанд Дарвоза» савдо-кўнгилочар мажмуасининг иккинчи қаватида жойлашган бўлиб, дўконда смартфонлар, планшетлар, қулоқчинлар, сўнгги моделдаги ақлли соатлар сотилади. Гаджетларни нақд ва нақдсиз кўринишда, шунингдек, муддатли тўлов асосида харид қилиш мумкин.\nШунингдек, 2021 йил 21 ноябрдан 12 декабргача ўтадиган акция доирасида ушбу дўкондан S21 и Z сериясидаги флагманлар харид қилинганда, Galaxy Watch Active2 смарт соатлари совға сифатида берилади.


ШОҲ ВА ГАДО Давоми. Бошланиши ўтган сонларда. » "Оқдарё овози" газетаси\nДавоми. Бошланиши ўтган сонларда.\nШундан сўнг махфий хизмат вазири Ботир ўғли Пирмат умумий хулосага келди:\n- Вазир айтиб ўтган гаплардан шундай хулосага келсак, менимча хато бўлмайди. Қачондир, бир кунмас бир кун, ўша учта нуқтага зарба беришимиз ва эртароқ уларнинг пайини қир-қишимиз шарт. Акс ҳолда ўша тўдалар бирлашиб ўзимизни шоштириб қўйиши мумкин. Халқимиз бекорга "темирни иссиғида бос", демаган ахир. Уларнинг мақсади битта - майда-чуйда савдогарлар тўдасини талон-тарож қилиш ва қорнини тўйғазиш.\nШоҳ шошилмасдан тинглади, нотиқлар ва ўзининг фикрларини бир қирғоқ томон интилаётган қайиқчага ўхшатиб юборди:\n- Хулоса шундай, - деди у ўрнидан туриб, - мақсадимиз бир-бирига ўхшаётганлигидан мамнунман. Келаси ҳафтанинг душанба кунига сўнгги марта йиғиламиз. Демоқчиманки, биз мудофаа вазирининг фикрини ва таклифларини ўрганиб чиқамиз.\nМахфий ва хуфия ишлар вазирлари чиқиб кетишди. Елкасидан тоғ ағдарилган ва енгиллашган шоҳ жазо бўлинмасининг бошлиғига ишора қилди:\n- Марҳамат, яқироққа жойлашинг.\nБошлиқ ўрнидан турди ва шоҳ минбари ёнгинасидан жой олди.\n- Мен ҳеч қачон вазирларимни очиқчасига рағбатлантирмас эдим. Бугун эса кўрганингиздай унинг акси бўлди, - деди Қутбиддин кулиб. - Ростини айтсам, кеча ва бугун янгиликларга бой ва сермаҳсул бўлди. Бунда сизнинг ҳам ажойиб ҳиссангиз бор, - деди у самимий қиёфада.\nБошлиқ бироз ўнғайсизланди ва қўшиб қўйди:\n- Ишимиз шунақа. Топшириқ ҳам, - деди у қўлини пахса қилиб. - Кес деса кесамиз, чоп, деса чопамиз.\nУлар шарақлаб кулишди. Шоҳ Қутбиддин эса ҳамон юзида табассум билан деди:\n- Ростини айтсам, сизнинг ихтироларингизга қойил қоламан. Сувда сузиб кетаётган учала муттаҳамни ими-жимида тутиб олиш режасини эшитиб, рости, оғзим очилиб қолди. Балиқчиларни қандай топдингиз ва қандай қилиб кўндирдингиз?\n- Бозорчадаги балиқчилар растасига бордим ва иккитасини четга чиқариб мақсадимни тушунтирдим. Кўнишмади. Ортиқча гап-сўз кўпайиб кетмасин, дедимда пўписа қилдим.\n- Тўхтанг, - деди Қутбиддин бироз энгашиб. - Дағдаға қилдингизми ёки...\n- Олдин сизнинг муҳрингиз босилган ҳужжатни кўрсатдим. Кўнавермагач оғзи-бурни аралаш битта тарсаки ташлагандим, таппа йиқилди. Қарасам одамлар "ҳай-ҳай" қилиб қолишди. Хуллас ҳуштак чалиб қуролланган шерикларимни чақирганимдан сўнг одамлар тарқалди ва балиқчиларни ўғрилар экан деб ўйлашди.\n- Кейин нима бўлди?, - деди анграйиб қолган шоҳ.\n- Менга қолса балиқчилардан беш нафари ҳам бўлаверарди. Аммо лекигин қолганлари ўз ихтиёри билан рози бўлишди. Эвазига ҳамма балиқларни сотиб олдим ва масжидга сов-ға қилдим.\n- Ана ҳотамтою мана ихтиро, - деб юборди Қутбиддин. - Кетиш олдидан балиқчиларни рози қилдингизми ишқилиб?\n- Албатта, - деди бошлиқ ишонч билан. - Уларнинг ҳар биттасига биттадан яп-янги тўрни пулини бериб юбордим.\n- Қойил. Яхшиям чўнтагингизда пулингиз бор экан. Бўлмаса нима қилардингиз?\n- Сиздан қарз олган бўлардимда, тақсир!\nУлар хохолаб кулиб юборишди.\nМис ликопча яна бир бор даранглаши билан эшик очилди ва эшик оғаси кўринди.\n- Понсадни чақиринг, - деди Қутбиддин, - ҳозирнинг ўзида етиб келсин!\n- Осмонқул ҳақида эшитайлик, - деди шоҳ истеҳзо оҳангида. - Ҳозирги пайтда уни қаерда тутиб турибсизлар ва аҳволи қалай?\nБошлиқ чуқур нафас олди ва уф тортиб юборди:\n- Ўша лаънатини деб бир неча кун сарсон бўлдим. Кабутарларимдан ажралдим. Ҳозирги пайтда ҳибсхонада тутиб турибмиз. Савол-жавоблар бўлаётир. Менимча у махсус топшириқ билан келган, аммо ёрилгиси келмаяпти. "Гапирсам уйдагиларимни қириб ташлашади", - деб қайсарлик қилмоқда. - Боз устига, - деди у бироз иккиланиб, - унинг шеваси тоғликларникига қараганда ўзгача ва тожикча сўзларни бузиб афғон шевасига ўхшатиб юбормоқда. Юз тузилиши ҳам бошқача.\n- Оиласи ва турар жойи ҳақида аниқ маълумотни бугун етказасиз. Урасизми, мажақлайсизми, бу сизнинг ихтиёрингиз. Бу ишни мутлақо қолдириб бўлмайди. Сабаби, сизни олдинда бунданда мураккаброқ ва хатарли ишлар кутиб турибди, - деди Қутбиддин бошлиқ томон энгашиб.\nЯна эшик очилиб ичкарига понсад қириб келди ва чуқур таъзим бажо келтирди:\n- Чақиртирган экансиз, шоҳим?!\n- Жазо бўлинмасининг бошлиғига аталган совғаларни ўз қўлларига топширасиз, - деди-да, шоҳ ўрнидан турди.\nУстоз Маматмурод ота билан бўлиб ўтган суҳбатдан сўнг олий даражадаги йиғилишнинг асосий мақсади келишиб олинди:\n- Йиғилишда менинг иштироким шарт эмас, - деди устоз соқолини чимдиб. - Ҳар бир ишнинг сўнги ва адоғи бўлганидек, кўрилаётган ишнинг биринчиси биз учун жуда муҳим. Чунки биз Осмонқул туфайли жуда катта талофат ва йўқотишларни четлаб ўтишимиз ва мақсадга оқилона эришишимиз мумкин.\n- Тушунмадим, - деди Қутбиддин бироз энгашиб.\n- Биз Осмонқулни қўйиб юборамиз, - деди устоз бироз жилмайиб. - У тўппа-тўғри ўз юртига етиб боради ва биз айт-ган режани амалга оширади.\n- Устоз, - деди Қутбиддин бироз тоқатсизланиб, - негадир тушунолмаяпман. Нега энди ўлимини кутиб турган Осмонқулни қўйиб юборишимиз керак. Ахир у махсус топшириқ билан келган жосус эмасми?\n- Баракалла ўғлим! Қарорни ўзгартиринг ва Осмонқулни менга топширинг. Мен ўша сиз билган Осмонқулни ҳақиқий жосусга айлантираман.\n- Ҳамма нарса чалкашиб кетди, устоз. Биз асосий душманларимизга зарба бериш арафасида турсагу, сиз бундай десангиз. Осмонқулни йўқ қиламиз.\n- Ихтиёрингиз, - деди устоз босиқ овозда. - Сизга ҳозир шундай имконият борки, агарда Осмонқул мени айтганимни қилиб иш юритса, душманларингиз ўз оёғи билан қопқонга тушади, у эса тирик қолади. Сиз мудофаа вазири амалга ошираётган режани бироз кечиктирасиз.\n- Биз, - деди устоз бироз сукутдан сўнг, - Осмонқул ватанига жосуслар тайёрлаймиз. Бу нарса узоққа чўзилмайди ва ўз самарасини беришига мен ишонаман.\n- Тушунгандайман, аммо жуда қалтис режани ўйлабсиз, устоз.\n- Қўрқманг ва сабр қилинг. Ҳаммаси яхшилик билан тугайди, - деди устоз ва иккала қўли билан Қутбиддинни қўлларини сиқиб қўйди.\nҚутбиддин кекса устозининг фикр ва мулоҳазаларига қарши чиқолмади. Устозига бўлган ишонч ва садоқат устун келиб, унинг ичида ғужғон ўйнаётган ҳарбий юриш режаси устига бир пақир муздай сув сепилди.\nОсмонқул ўтирган ҳужра ўта совуқ. Кайфияти тобора ёмонлашиб, баъзан овқатдан ҳам бош тортиш даражасигача бориб етган. У соқчига қараб бақиради:\n- Эй, сен, мени эшитаяпсанми? Совуқ суяк-суягимдан ўтиб кетди. Менга яна битта чопон бер ёки ўлтир.\nКуни кеча Осмонқул жазо бўлинмасининг бошлиғи Ҳамробек Исахон ўғлининг суҳбатида бўлиб қайтди. Худди аввалгидек қайсарлик қилиб тураверди. Қўйилаётган айблов ва ундовларни қабул қилмади. Ўлсам, ўламан, аммо мендан биронта гап ололмайсан, деб туриб олди.\nШундан сўнг қаторасига уч кун оч қолдирилган Осмонқул чопон талаб қила бошлади, бироқ овқат сўрамади.\nКечга яқин Осмонқул ётган хонага устоз Маматмурод ота кириб келди. Осмонқулнинг қўлидаги занжир ечилиб, соқчилар қуршовида ташқарига чиқишди. Бироз ўтиб эса улар дарвоза яқинидаги ўртамиёна хонага кириб боришди. Устознинг имо-ишораси билан соқчи чиқиб кетди.\nДеразага яқинроқ ва ёруғроқ жойга устоз ва Осмонқул жойлашишди. Хона ичкарисида гурпиллаб турган овқат ҳиди келарди. Осмонқулнинг олазарак кўзлари тахмон ичидаги ёғоч нарсани ва чойнак пиёлани қидириб топди. Ютиниб қўйди, бироқ сездирмади.\n- Хўш, - деди устоз чўзинқираб, - танишиб оламизми ёки мени танийсанми Осмонқул?\n- Сизни танийман ва эшитганман, - деди у ерга қараб.\n- Жуда яхши, - деди устоз жилмайиб, - демак мақсадга ўтсак ҳам бўлаверади. Шундайми?\nОсмонқул "тушунмадим" деган маънода устозга қараб олди ва елкасини қисиб қўйди.\n- Гап бундай, ўғлим, - деди устоз қўлини Осмонқулнинг елкасига қўйиб. - Мен сени қўрқитмоқчи ёки дўппосламоқчи эмасман. Сени ўлимдан олиб қолмоқчиман холос. Ёш кўринасан, оиланг ва бир ўғил ва уч қизинг бор экан. Махсус топшириқ билан келгансан. Шундайми?\nОсмонқул индамади. Ичида эса ўлсам ўламан, аммо ёрилмайман, деб турарди.\n- Шундай, - деди у бошини кўтариб, - аммо мен оилам қирилиб кетишини хоҳламайман.\n- Ким сенга шундай пўписа қилди? Айт, эшитайлик. Бирон чорасини қидириб топармиз. Сен ўйлагандек бекорхўжа эмасман. "Вақтинг кетди, бахтинг кетди" деган мақолни эшитганмисан? Эртага сени дорга осиб юборишса оиланг нима бўлади? Шу ҳақда ҳеч ўйлаб кўрганмисан?\nОсмонқул икки қўли билан юзини чангаллаганча додлаб юборди:\n- Отажон, - деди у кўзларидан ёш оқиб, - ўлимдан қўрқмайман, аммо оиламни қутқаринг. Ҳаммасини айтиб бераман, фақат оилам тирик қолса бўлгани. Айтаман..\n- Тинчлан. Биз ҳеч қачон айбсиз одамни бурнини қонатмаганмиз ва бундан кейин ҳам шундай бўлиб қолаверади. Оиланг бус-бутун ва ҳозирда сени кутишмоқда. Ўғлинг Сафарали эса бизнинг қўлимизда. Истаган пайтингда уни кўришинг ва суҳбатлашишинг мумкин, - деди устоз жилмайиб.\nУстоз бундан тўрт кун аввал махфий хизмат ходимларининг саъй-ҳаракатлари туфайли ўғирлаб келинган Осмонқулнинг ўғли Сафарали ҳақида тўхталди:\n- Ўғлинг сенданда бақувват ва ақлли кўринади. Кучли ва довюрак экан. Қуролсиз бўлсада, тун қоронғусида бизнинг одамларимиз билан ҳайратомуз курашибди. Ҳатто бир ходимимизни кўзини чиқариб юборишига озгина қолибди.


Гюнтер Оверфельд: Ўзбекистонда сўз эркинлиги ривожланмоқда / Янгиликлар, фикрлар, воқеалар | Ўзбекистон\n18 янвuary 2020 111 0\nГюнтер Оверфельд: Ўзбекистонда сўз эркинлиги ривожланмоқда\nГермания Федератив Республикасининг Ўзбекистондаги элчиси жаноб Гюнтер Оверфельд Инсайдер каналига мамлакатдаги ОАВ очиқлиги ва эркинлиги мавзусида интервью берди.\nГюнтер Оверфельд, маълумоти тарихчи ва файласуф, дипломатик фаолиятни 1981 йилда бошлаган. Канада, Эрон, Туркияда ишлаган, Хо Ши Минда бош консул, Покистонда элчи ўринбосари лавозимида фаолият кўрсатган, Парижда ЮНЕСКО ҳузуридаги Германиянинг доимий ваколатхонасига раҳбарлик қилган, EWI (East-West Institute) вице-президенти, Малида элчи бўлган.\nГерманиянинг Ўзбекистондаги элчихонасига 2017 йилдан раҳбарлик қилади.\n- Жаноб элчи, Ўзбекистон ва Германия азалий иқтисодий алоқаларга эга, Сиз ҳам менга ва ҳамкасбларимга мамлакатларимиз ўртасидаги муносабатларда айнан шу соҳага урғу берадиган киши сифатида танишсиз. Шу боис Сизнинг масс-медиа ва ОАВ эркинлиги ҳақидаги фикрингизни эшитиш қизиқарли бўларди, бу Сиз учун янги мавзу.\n- Германия Ўзбекистон билан нафақат яқин иқтисодий, балки сиёсат ва маданият соҳасида жадал алоқаларга эга. Ўтган йили амалга оширилган олий даражадаги ташрифлар бунинг тасдиғи ҳисобланади: Президент Мирзиёев январь ойида Германияда бўлди, ўша йилнинг май ойида эса федерал президент Штайнмайер Ўзбекистонга жавоб ташрифини амалга оширди.\nФедерал президент Мирзиёев томонидан бошланган ислоҳотларни олқишлайди, у айтганидай, “Президент Мирзиёев деразаларни очиб, тоза ҳаво киритди”.\nЯнги муҳит Ўзбекистонга узоқ йиллардан сўнг Deutsche Welle Akademie қайтишига ҳам туртки бўлди. Демак, мамлакатингизда сўз эркинлиги мавжуд қийинчиликларга қарамасдан ривожланяпти.\n- Бу сафар Deutsche Welle нафақат журналистларни ишлашга ўргатишга, балки ўзи фаолият кўрсатишга ҳам келди. Бу бизнес, унда бозор шароитларида ҳаммага, шу жумладан ОАВ га ҳам қаттиқ ишлашига тўғри келади. Бу ҳақда нима деб ўйлайсиз? Бу соҳада Германия томонидан кўмак бўладими?\n- Эркин матбуот учун мустаҳкам молиявий асос жуда муҳим. Бу айниқса ривожланаётган сўз эркинлиги шароитларида долзарб. Биз Ўзбекистон ОАВни бу борадаги ташаббусларда қўллаб-қувватлаймиз.\n- Ахборот олиш ҳақидаги қонунлар бизда кўп, ҳозир уларни оптималлаштириш бўйича ишлар олиб бориляпти. Сизнинг журналистларни тартибга солувчи орган АОКАга муносабатингизни билишни истардик. Унинг фаолиятига қандай баҳо берасиз?\n- Мен кўряпманки, АОКА Президентнинг ислоҳотчилик топшириғини бажарган ҳолда Ўзбекистондаги турли-туман медиани ривожлантиришда фойдали вазифага эга.\n- Европалик фуқаро нуқтаи назаридан нима яхши – сўз эркинлигининг тартибга солинишими ёки уни бўш қўйиб беришми? Яхши фойдалана олмайдиганларнинг қўлида ҳаддан ташқари ортиқча эркинлик нималарга олиб келиши мумкин?\n- Танқид, ҳатто асоссиз танқид ҳам, сўз эркинлигининг ва очиқ динамик медиа ландшафтининг ажралмас қисми ҳисобланади. Шу боис сиёсат ва иқтисодиётдаги масъул шахслар буни шунчаки қабул қилишлари лозим. Журналистнинг вазифасига воқеанинг тартибли ва ҳаққоний баёни киради. Бу айниқса жадал ривожланаётган ижтимоий тармоқлар ҳудудида аҳамиятли.\n- Юз бераётган ўзгаришлар бор-йўғи “илиқлик” деган шубҳалар бор. Ўзбекистон яна ёпилиши мумкинми?\n- Мен Ўзбекистонда журналистиканинг келгуси ривожи борасида оптимизмга тўламан. Ўзбекистонликлар очиқ мулоқотни қадрлайди, президент Мирзиёев эркин матбуотни ривожлантиришни қўллаб-қувватлаш бўйича конкрет ҳаракатлар муҳимлиги кўп марта таъкидлаган. Биз Deutsche Welle Akademie фаолияти ушбу жараёнга фойдали ҳисса қўшишига ишонамиз.\n- Жаноб элчи, Сиз блогерлар ва ОАВни ўқишингизни айтиб ўтингиз. Масалан, қайсиларини ва қайси тилда ўқийсиз?\n- Ходимларим ва мен ўзим кўплаб манбаларни ва блогерларни ўқиймиз ва муҳокама қиламиз, масалан: gazeta.uz, podrobno.uz, kun.uz, anhor.uz, insider.uz, ced.uz, Nikita Makarenko, Xushnudbek, Umid Gafurov, Safari, Aziza Umarova ва бошқалар. Ушбу ресурслар фикрлар ва таҳлил материалларини шакллантириш учун муҳим асос ҳисобланади.\n- Германиялик ҳамкасблар бизнинг профессионализмимизни қандай баҳолайди?\n- Бизнинг матбуотда Ўзбекистонда юз бераётган ҳодисаларни ёритиш сезиларли даражада ошди ва бу билан Германия медиа муҳитида муҳим ахборот манбаи ҳисобланган ўзбек журналистлари ва блогерларига нисбатан қизиқиш кучайди.\n- Жаноб элчи, интервью учун миннатдорчилик билдираман!\n- Хулоса ўрнида ўзимнинг энг яхши истакларимни билдиришни истардим: кириб келган янги йилда барча ҳамкасбларингизга омад тилайман, келгусида ҳам сизлар барча воқеаларни дадил, ҳаққоний ва танқидий ёритишда давом этиб, танланган йўлдан борасизлар деб ўйлайман.\n07 апрель 2020 27 0\n07 апрель 2020 31 0\nТарихдан маълумки ҳар бир давлатнинг хавфсизлигини таъминлашда махсус хизматларнинг ўрни ва роли ҳамиша беқиёс бўлган - давлат сарҳадларини қўриқлашдан тортиб, мамлакатдаги тинчлик ва барқарорлик, жамият осойишталигини таъминлаш ёки ҳар бир фуқаронинг ҳуқуқ ва эркинликларини ҳимоя қилиш ҳар замон ва ҳар маконда махсус хизматларнинг устивор вазифаси ҳисобланган Бугун дунёда кечаётган мураккаб ва таҳликали вазиятда Ўзбекистон Республикасини ички ва ташқи таҳдидлардан ҳимоя қилишда, халқаро муносабатларда унинг миллий манфаатларини қўллаб-қувватлашда Давлат хавфсизлик хизматининг муносиб ҳиссаси бор\n05 апрель 2020 65 0\n«Энди ёрдам кутмаяпмиз». Белоруссиялик юк машина ҳайдовчилари қандай қилиб бир неча ойдан бери Афғонистон-Ўзбекистон чегарасида яшаётгани ҳақида\nМана, бир неча ойдан бери тўққиз нафар ҳайдовчи ўз юк машиналарида яшаяпти\n04 апрель 2020 76 0


Жамият 18:14 / 05.12.2019 6772\n2019 йилнинг май ойида Фарғона вилояти, Қўштепа туманига сафар қилган Kun.uz ижодий гуруҳи оғир хасталик билан курашаётган Шуҳратжон Матмусаев хонадонида бўлган, сафар тафсилотлари асосида сайтимизда «Болаларим отасиз ўсмаслиги учун ўз жигаримни беришга тайёрман». Қўштепалик аёл турмуш ўртоғи учун куйиб-ёнмоқда» сарлавҳали мақола эълон қилинган эди.\nСаховатпеша юртдошларимиз ёрдамида операция учун талаб этилган маблағ йиғилди. Эртанги кунидан хавотирда бўлган оиланинг умид чироқлари яна порлай бошлади.\nСафар олдидан юртдошларимизга оқ йўл тилаб, кузатиш мақсадида аэропортга бордик. Суҳбатимиз давомида беморнинг умр йўлдоши Муаттар Матмусаева эри шифо топиши учун ошкора ва пинҳона эҳсон қилган, кўмак берган барча инсонларга миннадорлик билдирди.\n«Оиламизга моддий, маънавий ёрдам кўрсатган, билдириб-билдирмай кўмак берган барча азизларга катта раҳмат, барчангизга бошим ерга теккунча таъзим қиламан», дейди Муаттар Матмусаева.\nУнинг айтишича, умр йўлдоши сафар олдидан Тошкентда 10 кун муолажа олган. Аёл жигар циррозига чалинган турмуш ўртоғига жигарининг 60 фоизини беришга қарор қилган.\nШуҳратжон Матмусаев турмуш ўртоғи билан бугун Ҳиндистоннинг Деҳли шаҳрига учиб кетишди. Олдинда уларни мураккаб жарроҳлик амалиёти кутмоқда. Дуо қилайлик, илоҳим операция муваффақиятли ўтиб, ватандошларимиз Ўзбекистонга эсон-омон қайтишсин!\nХайрия акциямизда фаол иштирок этган барча юртдошларимизга таҳририятимиз номидан ўз миннатдорчилигимизни билдирамиз. Яхшилик қилишдан чарчаманг, толманг, азиз юртдошлар!


1992 йил 14 январь куни мустақил давлатимиз тарихида муҳим воқеа юз берди. Республикамиз Қуролли Кучлари ташкил топди. 1993 йилдан эътиборан 14 январь юртимизда “Ватан ҳимоячилари куни”, деб эълон қилинди.\nАна ушбу шонли сананинг 26 йиллигини нишонлаш арафасида турибмиз.\nУшбу қутлуғ сана билан юрагида Ватан ва халқ севгиси маҳкам жой олган шижоатли ўғлонлар, юрт сарҳадларини сергаклик билан қўриқлаётган ака-укаламиз қатори, юрт тинчлиги ва осойишталиги йўлида турли соҳаларда хизмат қилаётган барча ватандошларимизни муборакбод этамиз.\n“Саййид Муҳйиддин махдум” ўрта махсус ислом билим юрти мудирининг маънавият-марифат ишлари бўйича ўринбосари\nДругие материалы в этой категории: « Жамиятнинг ажралмас қисми – тараққиётнинг ишончли кафолати\tВатан тақдирига дахлдормиз »


Эҳсонни харом қилган мулла — manzur.uz\nЭҳсонни харом қилган мулла\nЭҳсон қилиб келган жувон хайр қиляптими, унга сомсасини ким егани барибир эмасми? Кўпчилик ичида муллани изза қилиши яхши бўлмади.\nmanzur.uz / 31.07.2019 160\nҚадимий Бухоро улуғ алломалар ва муқаддас қадамжолар юрти. Шулардан бири ҳазрат Баҳовуддин Нақшбанд зиёратгоҳи бўлиб, у ер ҳамиша зиёратчилар билан гавжум бўлади. Мен ҳам ислом оламидаги машҳур нақшбандия тариқати асосчиси, улуғ пирларимиздан бири бўлган юртдошимиз қадамжоларини тавоф этиш мақсадида у ерга йўл олдим. Муборак жумъа куни бўлгани учунми бу ерда зиёратчилар жуда кўп эди. Дунёнинг турли мамлакатларидан келган ҳар хил миллат кишиларининг буюк алломамизга чуқур ҳурмат ва эҳтиром кўрсатиб, қадамжони зиёрат қилаётганларини кўриб, қалбим шундай мўътабар алломаларимиз бўлганлигидан фахр ва ифтихорга тўлди.\nЗиёратгоҳ ҳам йилдан йилга ободонлашиб, янада пурвиқор бўлиб бораётганлиги кишининг кўзини қувонтиради. Қуръон ўқилиб, ҳазрат Баҳовуддин ва у кишининг волидалари, авлод- аждодлари руҳонатларига бағишлангандан сўнг зиёратчилар айвон шоҳсупасига яхши ниятларда келтирилган бўғирсоқлардан тановул қилиб, атрофдаги мевазор боғларни томоша қиладилар.\nШуниси ҳайратланарлики бу ердаги файз-бараканинг ҳаддан зиёдалигига киши қойил қолади. Тинмай хайр-эҳсон оқими давом этади. Бу тинимсиз оқим келаётган зиёратчиларнинг барчасига етади. У ердан қайтаётган барча зиёратчиларнинг қўлида бўғирсоқ кўрасиз. Кимдир эзгу ният қилиб, келтиради. Кимдир яхши ниятларимга етай, деб олиб, ихлос билан тановул қилади.\nЎша куни мен кириб бораётганимда йўл бўйи сомса еб қайтаётган зиёратчиларни кўрдим. Айвон тагида, қуръон тиловат қилиб турган мулла ўтирган сўрида икки тоғора бўғирсоқ ва яшикда қат-қат сомса бор эди.\n-Бу сомсаларни олиб қўй, – деб буюрди мулла ёш йигитга Қуръон тиловат қилиб бўлгач. – Тушликда иш-\nСомса келтирган аёл ҳам ҳали шу ерда экан. Шартта орқасига ўгирилиб деди. – Нега олиб қўй, деяпсиз?! Мен зиёратчилар учун атайлаб пишириб келганман. Қўйинг, ҳаммасини ейишсин.\nМулла хижолат бўлиб қолди. Мен ҳам қизиқ ҳолатга тушдим. Айб кимдан ўтди? Эҳсон қилиб келган жувон хайр қиляптими, унга сомсасини ким егани барибир эмасми? Кўпчилик ичида муллани изза қилиши яхши бўлмади. Ахир изойи мўмин ҳаром, дейишади-ку. Хайр-эҳсон қилаётиб, кимнингдир кўнглини ўша таомга интиқ қилиш ҳам тўғри эмас.\nДомла ҳам хато ўтди, у ҳамманинг олдида бу гапни айтмаслиги керак эди. Чунки Оллоҳ ҳар бир банданинг ризқини ўзи беради. Ҳали тушгача анча бор эди. Эҳтимол Яратган унинг тушлиги учун бундан ҳам яхшироқ таомларни эҳсон этар… Ахир бутун оламдаги жонзоднинг ризқини ўзи етказиб туради-ку. Наҳотки шундай улуғ даргоҳда ўтирган домла бу гапни билмаса…\nХуллас зиёратгоҳдан ана шундай ўйлар билан қайтдим. Бу эҳтимол кимларнинг назарида майда гап бўлиб туюлиши мумкин. Аммо менимча хайр-эҳсон қиладиган одам ҳамманинг кўнглини қувонтириши керак. Муқаддас қадамжоларда ўтирган домлалар ҳам атрофларидаги минглаб зиёратчилар олдида ҳақиқий мўмин-мусулмон қандай бўлиши кераклигини шахсий ибрат қилиб кўрсатиб, ўз обрў–иззатларини сақлай билишлари лозим деб ўйлайман.\nKalit so`zlar: зиёрат, эҳсонлик\nҚандай парҳез инсониятни қутқариб қолади?\nmanzur.uz / 04.09.2020 18\nДунё ўзбек тилида куйламоқда ёхуд Севара Назархоннинг ватан ҳақидаги қўшиғи нега челленжга айланди? (Видео)\nmanzur.uz / 06.06.2020 33\nАҚШда ҳам иккита дамба бузилиб, катта тошқин юз берди (фото, видео)\nmanzur.uz / 20.05.2020 68\nРоссиялик таниқли доктор ҳаммага ёрдам берди аммо ўзига ёрдам беролмади…\nmanzur.uz / 18.05.2020 43\nCOVID-19 пандемияси даврида кексаларнинг ҳуқуқлари ва қадр-қиммати ҳимоя қилиниши керак\nmanzur.uz / 17.05.2020 39\nТестнинг биринчи кунида 2 минг 538 нафар абитуриент синовларга келмади\nВакцина – юқумли касалликлардан ишончли ҳимоя\nmanzur.uz / 25.09.2020 8\nБундан бир ярим ойларча олдин водийдаги шаҳар маиший хизмат комбинати чиқарган маҳсулотларнинг сифатсизлиги тўғрисида тушган аризаларни текширгани борганди… тақсимчадан бир сиқим хандон писта олиб чақиб еди…\nmanzur.uz / 15.09.2020 14\nmanzur.uz / 16.05.2020 66\nmanzur.uz / 30.03.2020 178\nmanzur.uz / 16.02.2020 304


СССР одамларни нима қилган? » Ўзбекистон янгиликлари – Zamin.uz\n14 июль 2019, 09:16\nСССРни ўзининг сутэмизувчиси деб ҳисоблайдиганлар парчаланиш ҳақида гап кетганда бир жумлани ишлатишни жуда яхши кўради – “Горбачёв барини издан чиқарди”.\nАслида анчадан бери СССРда пишиб етилиб келаётган муаммолар тўқсонинчи йилларга келибгина намоён бўлди.\nАйнан совет тартиби даврида одамлар ишлашни эсдан чиқарди, давлат бошқарувидан четлаштирилди, бойлардан ва умуман ҳар қандай хусусий мулкдан нафратланишни ўрганди, шунингдек оммавий равишда ичкиликбозликка ружу қўйди.\nХуллас, қуйида СССР аслида одамларни нима қилганини 7 бандда кўриб чиқамиз.\n1. Ишлашдан бездирди\nСССРнинг ўзидан қолдирган салбий оқибатларидан бири шуки, совет ҳукумати одамларни ишлашдан бутунлай бездириб ташлади. СССР пайти одам ўз меҳнати натижасидан манфаатдор бўлмаган, устига-устак бу ишлаб чиқаришнинг барча тармоқларига хос эди.\nЗавод директори маҳсулот сифатини эмас, режани қандай бажариш ҳақида ўйлаган, цех бошлиғи биронта одам маст ҳолда дастгоҳга яқин келмаслигини назорат қилиб турган, чилангар Вася эса кўпроқ тушликда газакка нима ейишни ўйлаган.\nМаҳсулотнинг паст сифати ва ичкиликбозлик учун ҳеч ким ишдан бўшатилмаган, бу “ривожланган социалистик жамият” белгиси сифатида кўрилган. Ишлаб чиқаришдаги ялқов ва ичкиликка мубтало бўлган одамга, унга “сўнгги огоҳлантиришлар”ни берган ҳолда, охиригача сабр қилишган.\nСовет жамиятининг меҳнатга бўлган муносабати худди шу мақолдагидек бўлган: “аскар ухламоқда – хизмат ўтмоқда”.\nҲамма фақат энг охирги палладагина ишдан четлатилиши мумкинлигини билиб яшаган ва “модомики ҳаммага бир хил ойлик берилар экан, кўпроқ ишлашнинг нима кераги бор” деган қараш билан ишлашган.\n1991 йилга келиб капиталистик муносабатлар бошланди – барча ялқов ва билмасвойларни завод ва бошқа идоралардан қисқартира бошлашди, чунки улар пулни кўкка совуришдан бўлак ҳеч бир иш қилмаган.\nҲозир мундайлар СССР пайти қандай яхши яшаганлиги, “давлат уларга ойлик бериб тургани” ва “лаънати” тўқсонинчи йиллар барчасини расво қилгани ҳақида сўзлашни жуда яхши кўради.\n2. Фуқароларни давлат бошқарувига аралаштирмаган\nСССР зулмат бўлган, шунинг учунки, унда бир сиёсий гуруҳ (большевиклар) ҳокимиятни ноқонуний йўл билан эгаллаб турган ва ўзини сўнгги босқичдаги ҳақиқат ташувчи, бошқа партия ва ҳаракатларни эса душман деб эълон қилган.\n70 йилдан кўп вақт давомида мамлакат фуқаролари давлат бошқарувида иштирок этишдан бутунлай маҳрум бўлди ва КПСС қули сифатида кун кечирди.\nСоветча “сайлов”ларда фақат бир коммунистик номзод бўлган, ушбу “сайлов”лар қатнашчиларига эса сайлов участкаларига келиш ва ўша номзод учун тантанали равишда галочка қўйиш таклиф этилган, холос.\nЭнг кулгилиси нимада, биласизми? КПССга нисбатан қўлланиладиган “партия” сўзининг ўзи бемаъниларча жаранглайди, негаки “партия” сўзи “қисм, бўлак” сифатида таржима қилинади, яъни бу сўз остида “парламентдаги бир бўлак” назарда тутилади.\nАхир КПСС ўз мухолифларини жисмонан йўқ қилиб, узоқ йиллар давомида ҳокимиятни бутунлай (ноқонуний) эгаллаб ўтирди. Одатда тарихда бундай ҳолатлар яхшилик билан тугамаган, вақт ўтиши билан одамлар ўзи ва ташқи дунё ҳақида кўп нарсаларни билиб бораверган.\nАгар демократик давлатларда авлодлар алмашинуви ўзидан-ўзи содир бўлса, СССРга ўхшаган ёпиқ мамлакатларда барчаси фожиа билан якун топган – чунки тахтга ёпишиб олган тараққиёт душманлари яхшиликча кетишни ҳеч қанақасига хоҳламайди. Бунга йўл қўймасликнинг ҳеч қандай механизми ўйлаб топилмаган – СССРда, одатдагидек, ҳокимиятдан ўз истаги билан кетганлар бўлмаган.\n3. Хусусий мулкдан жудо қилди, бойлардан нафратланишни ўргатди\nМарксчи ва большевикчилар фикрича, хусусий мулк – жуда ёмон, у кишини қандайдир золимга айлантиради, агар у нимагадир эга бўлса – худди Кашшейдек яна-да кўпроғига эга бўлишни хоҳлаб қолади. Умуман олганда большевиклар мол-мулкни ақлга сиғмас уйдирмалар билан таърифлаб келган.\nАслида айнан камбағал одам ҳамма нарсадан ғазабнок бўлади – чунки у оч ва доим қорин тўйдириш ғами билан юради. Ўзининг яшаш тарзидан – уй, кийим-кечак, озиқ-овқатдан – кўнгли тўқ бой одам эса қандайдир янги, қизиқарли ва фойдали нарса қилиш ҳақида ўйлайди, янги бизнесларни йўлга қўяди, дунё кезади, одамларга ёрдам беради ва ҳоказо.\nХусусий мулк йўқ бўлган жамиятни ижарага олинган уйга қиёслаш мумкин. Агар инсон ўзини ўз уйининг қайсидир қисмини тўлақонли эгасидек ҳис қилмаса, унда бу жой доим таназзулга қараб кетади – “модомики бу барибир менинг жойим эмас экан, мен бундан вақтинчалик муддатга фойдаланар эканман, эртага менинг жойимга бошқаси келиши аниқ экан, нега бу ерни сақлашим, озода тутишим керак” тартиби ишлай бошлайди.\nАйнан советча андозадаги ижара уйлари мисолида хусусий мулксиз ҳаёт қандай бўлишини кўриш мумкин – бу ирқит, беором ва увадаси чиққан жойки, у ерда “атрофдаги ҳамма нарса колхозники, теваракдаги бари нарса ҳеч кимники” бўлади.\n4. Ичкиликка ўргатди\nАйнан советча тартиб ўзининг келажаги йўқ ҳаёти билан оммавий ичкиликбозликни дунёга келтирди. Энг даҳшатлиси – СССРда табиий вино ва пиво ичишмаган.\nПаст сифатли спиртга ҳар хил бўёқ берувчи ва бошқа кимёвий моддаларни аралаштириш натижасида, тамоман соғликни ўлдирувчи, шалдир-шулдур қоришма истеъмолда бўлган.\n5. Одамлар орасига душманлик уруғини сепган\nСССР мухлислари гўёки совет даврида ҳамма дўстона яшагани, дарвозалар беркилмагани, ҳамма бир-бирининг уйига меҳмонга хоккей ёки КВН томоша қилишга бориб турганлиги ва дунёда энг зўри совет музқаймоқлари бўлгани ҳақида гапиришни севадилар.\nАслида советча муҳит ўзаро хусумат энг чўққисига чиққан жамият бўлганки, айнан СССРда ʼʼички душманʼʼ деган тушунча мавжуд бўлган. “Совет кишиси” тушунчасига мос келмайдиган ҳар қандай одам “халқ душмани” сифатида кўрилган – бундайларни турли йиллар давомида “шпион”, “зараркунанда”, “стиляга”, “чайқовчи”, “ғарбча ҳаёт тарафдори”, “плюралист”, “беватан космополит” каби ёрлиқлар билан айблаб келишган.\nБу шунинг учун бўлганки, большевиклар 1917 йилги давлат тўнтаришидан бери оёқлари остида ҳавф-хатарни ҳис қилиб яшаб келган ва мағлуб бўлиши аниқ бўлган биронта сиёсий мунозараларга йўл қўйишмаган.\nМубоҳаса ўрнига улар большевиклар фикрига қўшилмаганларни “халқ душмани” номи билан тамғалаб, ҳар қандай йўл билан яксон қилиб келган. Ёлғиз мисол – ГУЛАГ.\nБу васвасавий даврни биз бугун ҳам ҳис қилиб келмоқдамиз – агар Ғарбда сиёсий мухолифлар бир-бири билан (энг аввало шахсиятини) иззат-ҳурмат қилган ҳолда муомала қилса, собиқ СССРда большевиклар авлодлари одатда ўз мухолифига нисбатан “Либераст! Ватанингни неча пулга сотдинг” ўшқириғи билан муомалада бўлади.\n6. “Атроф тўла душманлар” деган фикрга ўргатди\nИчки душманлардан ташқари совет фуқароларига СССРни йўқ қилмоқчи бўлган уйқудаги ташқи душманлар ҳақида ҳам доимо айтиб келинган.\nМаълум бўлишича, СССР гир атрофида “душманлик ҳалқаси” ҳукм сурган. СССРнинг Афғонистонга қўшин киритишига қарши БМТ норозиликларини совет телевиденияси шундай ёритган – “СССР теварагида адоват ҳалқаси яна таранглашиб бормоқда”.\nВақти-вақти билан совет фуқароларига ушбуни ҳам айта олишган – “аслида Ғарбда шундай мазлум ишчи-деҳқонлар яшайди, худди бизда 1917 йилда бўлганидек. Лекин маҳаллий капиталистлар советча ҳокимиятни қуришга халал бермоқда”.\nШу тарзда фуқароларни СССРнинг Ғарбга қарши эҳтимолий урушига тайёрлаб боришган, урушки, унда совет аскари бегона мамлакатнинг талончиси эмас, аксинча капиталистик зулмдан жабр чекаётган мазлум халқларнинг халоскори сифатида намоён бўлиши керак бўлган.\n7. Келажакни ўлдирди\nҲа, айнан СССР ўзининг кўкларга кўтарилиб мақталган “барқарорлиги” билан одамларни келажакдан маҳрум қилди.\nСССРнинг аксарият фанатлари “эхх, тўқсонинчи йиллар бизни келажакдан жудо қилди!” деб йиғлайди.\nБиродарлар, бизни келажакдан маҳрум қилган – бу тўқсонинчи йиллар эмас, балки СССРнинг ўзидир.\nТўқсонинчи йиллар бизни шунчаки реалликка олиб чиқди.\nʼʼILDIZʼʼ телеграм каналида ўзбек тилига ағдарилди\nЯнгиликлар » Жамият » СССР одамларни нима қилган?\n20:47 Актёр Азиз Умрзоқов уйланди (фото)\n20:15 Андрей Шипилов: "Бунёдкор"нинг асосий таркиби мен учун бироз кутилмаган ҳол бўлди"\n20:10 Суперлига. Водий дербисида "Навбаҳор" "Андижон"дан устун келди\n19:53 Вадим Абрамов: "Бугун қийналдик, чунки рақиб ҳимоявий ўйнади"\n19:45 Суперлига. Ягона гол "Бунёдкор"га ғалаба келтирди\n19:23 Жеймс Бонднинг афсонавий автомобили аукционда 6,4 млн долларга сотилди\n18:57 Олимлар Африкадаги шерлар сонини ҳисоблаб чиқишди\n18:30 Петербургдаги жанжалда 3 ўзбекка қуролдан ўқ узилган\n18:04 Киев метросида Зеленскийнинг қиёфадоши топилди\n17:41 Равшан Ҳайдаров водий дербиси олдидан жамоаларнинг имкониятларини баҳолади\n17:37 Ўзбекистонлик ҳожиларнинг дастлабки гуруҳи Тошкентга қайтиб келди\n17:10 «Жаслиқ» колониясининг ёпилишига халқаро экспертлар қандай фикрда?\n15:45 Горбачёв совет қўшинларини Афғонистондан олиб чиқишда нима ёрдам берганини айтди\n10:25 Трамп СССРнинг парчаланиб кетиши ҳақидаги фикрини билдирди\n15:12 Россия СССР парчаланганида йўқ бўлиб кетган космосни назорат қилиш тизимини тиклади\n09:05 Гаспарян Мирзиёев нега Тошкентда совет давридаги номларни қайтараётгани ҳақида\n12:29 Михаил Горбачёв СССРни қайта тузмоқчи\nЎзбекистонлик ҳожиларнинг дастлабки гуруҳи Тошкентга қайтиб келди\nПетербургдаги жанжалда 3 ўзбекка қуролдан ўқ узилган\nКиев метросида Зеленскийнинг қиёфадоши топилди\nСуперлига. Ягона гол "Бунёдкор"га ғалаба келтирди


Ўзбекистонлик собиқ ректор ҳибсга олинди\nТошкент Ирригация институтининг собиқ ректори Фаррух Оқназаров Москвада ҳибсга олинди. Сўнгги йилларда профессор Оқназаров Россиянинг Нижний Новгород технология билим юрти ходими бўлиб ишлаётган эди.\nМосквадаги “Фуқаровий кўмак” инсон ҳуқуқлари қўмитаси вакиласи Елена Рябининанинг Россия расмийларига таяниб маълум қилишича, собиқ ректор Ўзбекистон ҳуқуқ-тартибот идораларининг сўрови бўйича қўлга олинган.\n“Бу якшанба куни Ярославль вокзалида рўй берди. Оқназаров Нижний Новгородга кетаётган пайтда милиция ходимлари уни олиб кетган”, - дейди Елена Рябинина.\nПрофессор Ф.Оқназаров Ўзбекистонни икки йил аввал тарк этган эди. Россияга келгандан сўнг у Нижний Новгород шаҳридаги олий ўқув юртларидан бирининг менежмент кафедрасида ўқитувчилик қилган. Шунингдек, у Россияда яшаш ҳуқуқини олган ва Россия фуқаролигини олиш учун ҳужжат топширган эди. Ҳозир Ўзбекистон ҳукумати уни давлат мулкини ўзлаштиришда айбламоқда.\n“Маълум бўлишича, Ўзбекистонда унга қарши давлат мулкини ўғирлаш бўйича жиноят иши қўзғатилибди. Оқназаровнинг яқинлари бу иш Ўзбекистон бош вазири Шавкат Мирзиёев ташаббусига кўра очилганини айтмоқда. Кўринишидан у Ўзбекистон амалдорлари сир сақлаган айрим маълумотларни биладиган одам", - деди Е.Рябинина.\nФ.Оқназаровнинг москвалик дўстлари сўзларига кўра, икки йил муқаддам у ўзи эгаллаб турган Тошкент Ирригация институти ректори лавозимини Ўзбекистон бош вазири Шавкат Мирзиёев талабига кўра ташлаб кетишга мажбур бўлган. Бир вақтлар Ш.Мирзиёев айни билим юртида Ф.Оқназаров билан ҳамкасб эди.\nХабарларда айтилишича, Ш.Мирзиёев ўзи билан боғлиқ ахборотлардан Ф.Оқназаров хабардор бўлиши мумкинлигидан чўчимоқда.\nФ.Оқназаров билан яхши таниш бўлган Ўзбекистондаги “Эрк” демократик партияси бош котиби Отаназар Орипов ҳам бу иш сиёсий мақсадда қилингани эҳтимолдан йироқ эмаслигини билдирди.\nЎзбекистон томони ҳозирча ушбу хабарга бирор муносабат билдирганича йўқ. Айни дамда Фаррух Оқназаровнинг Ўзбекистонга экстрадиция қилиниши мумкинлиги борасида хавотирлар мавжуд.\n“Россия Бош прокуратураси экстрадиция масаласини Минск конвенциясига биноан кўриб чиқмоқда. Тўқсонинчи йилларда МДҲ мамлакатлари ўртасида имзоланган бу ҳужжатнинг халқаро конвенциялардан фарқи қийноқ ҳамда адолатли судлов йўқлигининг инобатга олинмаслигидир. Масалан, Ўзбекистонда қийноқлар хавфи борлиги ҳамда адолатли судловлар йўқлиги айтилса-да, Минск конвенцияси асосида Россия Ўзбекистон сўровига кўра одамларни бериб юбораверади. Шу боис, Оқназаровнинг Ўзбекистонга экстрадиция қилиниши хавфи жуда катта”, - дейди Елена Рябинина.\nАйни пайтда кўпчилик Ўзбекистондаги кўплаб билим юртлари қатори Тошкентдаги Ирригация институтида ҳам порахўрлик авжида бўлганини эслайди. Лекин бу порахўрликларга Ф.Оқназаровнинг алоқаси бўлгани ҳозирча номаълум.\nФранцияда чиқадиган “Марказий Осиё” газетаси муҳаррири Надежда Отаева гапиради: “Кўпчилик Ирригация институтида порахўрлик, ўғирликлар кўп бўлганини айтади. Лекин бу ўғирликлар айнан Ф.Оқназаров ректорлиги пайтида бўлганми, ё ундан кейин, буни ўрганиш керак”, - дейди Н.Отаева.\nЛекин “Эрк” партияси бош котиби Отаназар Орипов профессор Оқназаровни яхши билишини айтиб, унинг порахўрликларга аралашгани ҳақидаги иддаолар ҳақиқатдан йироқ эканини таъкидлади.


Пьер Морелнинг Тошкентга сирли ташрифи\nЕвропа Иттифоқининг Марказий Осиё бўйича вакили Пьер Морел бошчилигидаги делегация Ўзбекистонда сирли ташриф билан бўлди. Бу ҳақда дастлаб “Рейтер” агентлиги хабар тарқатди.\nБу делегациянинг Тошкентга сафари ҳақида ҳеч қаерда эълон қилинмади. Ўзбекистон матбуоти европалик олий мартабали меҳмонлар ҳақида лом-мим дегани йўқ.\nЎзбекистон Ташқи ишлар вазирлиги расмийси “Озодлик” мухбири билан суҳбатда ЕИ делегацияси ҳақиқатан ҳам Тошкентга келганини тасдиқлади.\nПьер Морелнинг котибаси Мари Топли эса бошлиғи аллақачон Тошкентдаги учрашувларини якунлаб, Ўзбекистонни тарк этганини маълум қилди.\nЎтган йили ЕИ Андижон воқеалари юзасидан мустақил текширув ўтказишга рухсат бермаган Ўзбекистон ҳукуматига нисбатан санкциялар жорий қилган эди. Жазо чораларида Ўзбекистон ҳукуматининг 12 мулозимига виза чеклови ҳамда мамлакатга қурол-яроғ эмбаргоси назарда тутилган.\n14 ноябрда Брюсселнинг Тошкентга нисбатан қўллаган жазо чораларининг муддати тугайди ва Европа комиссияси сакнцияларни кучда қолдириш ёки бекор қилиш масаласини ҳал этиши керак.\nБир йиллик санкциялар муддати тугаши арафасида ЕИ расмийлари бўзчининг моккисидай Тошкентга келиб кетадиган бўлиб қолди. Пьер Морел етакчилигидаги делегация сўнгги бир неча ҳафта ичида Европадан Тошкентга келган меҳмонларнинг бешинчи ёки олтинчи гуруҳи бўлди.\nАксарият ҳолларда бу ташрифлар махфий тарзда амалга ошириляпти ва меҳмонлар мезбонлар билан нимани муҳокама қилгани сир сақланмоқда. Кузатувчилар европалик олий мартабали меҳмонлар ҳар қалай Тошкентга палов егани келмаётганини қайд этмоқда.\nРоссиялик Марказий Осиё масалалари бўйича таҳлилчи Виталий Портников Андижон воқеаларидан кейин Ўзбекистон ҳукуматига нисбатан қўлланган чоралар кутилган натижа бермагани боис, ЕИ ўз позицияларини қайтадан кўриб чиқиш йўлини тутаётганини айтади.\n“Бугунги кунда Ўзбекистонда амалдаги режимга муқобил куч йўқ. Бошқа томондан эса Ғарбнинг сиёсий вазифалари бор, бу вазифалар Марказий Осиёдаги ўз мавқеини сақлаб қолиш, террорчиликка қарши кураш, террор таҳдидига қарши биргаликда курашдан иборат. Андижон воқеаларидан кейин Ўзбекистонга нисбатан жазо чоралари қўлланиши ЕИнинг жиддий хатоси бўлди, чунки Тошкент билан мулоқот қилиш имкониятлари йўққа чиқди. Бугунги кун воқелиги эса бу мулоқотнинг тикланиши лозимлигини тақозо қиляпти. Андижон фожеаси каби воқеалар такрорланмаслиги учун бу режим билан гаплашиш керак”, - дейди В.Портников.\nЎзбекистон “Эрк” демократик партияси етакчиси Муҳаммад Солиҳ эса ЕИнинг Тошкент режимига нисбатан қўллаган жазо чоралари натижа бермагани ростлиги, бироқ бунинг сабаби Ғарбнинг эгаллаган мавқеи кескин бўлганида эмас, аксинча санкцияларнинг етарли даражада бўлмаганида эканини таъкидлади.\nТошкентга нисбатан жазо санкцияларини кучда қолдириш ёки бекор қилиш масаласи келаси ойнинг ўрталарида Европа комиссиясида муҳокама қилинади. Германия расмийлари ЕИ мамалакатлари орасида Ўзбекистонга қарши санкцияларни бекор қилиш ғоясини илгари сурмоқда. Бунинг асосий сабабларидан бири Европа Ўзбекистоннинг энергия бойликларидан баҳраманд бўлиш ниятида экани билан изоҳланмоқда.\nРоссиялик таҳлилчи В.Портников ана шу фикрни илгари сураётганлардан бири.\n“Бу ҳам масаланинг асосий жиҳатларидандир. Европа учун энергия мавзуси бугунги кунда долзарб ҳисобланади. Россия энергия бойликларига мутлақ тобеълиги вазиятида Европа ўзининг энергетик мустақиллигини кафолатлай оладими-йўқми, деган савол кўндаланг қўйилмоқда. Шу нуқтаи назардан Ўзбекистон Европа учун энергия бойликларининг муҳим муқобил манбаси ўлароқ қаралмоқда. Бу жиҳатдан ҳам энергетика соҳасида ҳамкорликни йўлга қўйиш учун мулоқот даркор. Тўлақонли мулоқот ўрнатиш учун эса Европа мамлакатлари И.Каримов ҳукумати билан муроса қилиши керак”, - дейди В.Портников.\nМуҳаммад Солиҳ эса И.Каримов режимининг Ғарб билан очиқ мулоқотга бориши ва хусусан, Европа учун энергия воситаларининг ишончли манбаси бўла олишига шубҳа билдирди.


Сайлов-2019 133 02.12.2019 15:29:39\nПастдарғом туманидаги “Камалак текстил инвест” МЧЖда кластер усулида етиштирилган пахта маҳсулотларидан ип калава ишлаб чиқарилади. “Асакабанк”нинг 10 миллион 295 минг АҚШ доллар миқдоридаги кредит эвазига тўлиқ ишга тушган корхонада айни пайтда 300га яқин ишчи-ходим меҳнат қиляпти.\nТадбиркорлар ва ишбилармонлар ҳаракати — Ўзбекистон Либерал-демократик партиясидан Олий Мажлис Қонунчилик палатаси депутатлигига кўрсатилган номзод М.Чўлиева сайловчилар билан учрашган.\nУнда корхона билан боғлиқ муаммолар ҳам ўртага ташланган.\n“Электр энергиясидаги сабабсиз узилишлар ишлаб чиқаришга жиддий зарар етказмоқда. Кун давомидаги 6-7 соат электр энергиясининг узилиши сабабли экспортга йўналтирилган маҳсулотларимизни ҳамкорларга етказиб беролмаяпмиз. Бу ҳамкорлар томонидан ҳам жиддий эътирозларга сабаб бўлмоқда. Натижада олинган кредит суммаларини қайтаришда ҳам муаммолар юзага келяпти”, — дейди Б.Сулаймонов.\nКорхона мутахассисларнинг айтишича, электр энергиясининг тез-тез ўчиб, ёниши оқибатида асбоб ускуналарни қайтадан дастурлашга тўғри келмоқда. Бу жараёнда маҳсулотларнинг бир қисми яроқсиз бўлиб қолаётир.\nОлий Мажлис Қонунчилик палатаси депутатлигига номзод М.Чўлиева мурожаатни атрофлича ўрганиб, бу масала бўйича O‘zLiDeP депутатлик гуруҳига мурожаат қилган. Шундан сўнг, халқ вакили, партия депутатлик гуруҳи раҳбари Б.Ҳужаёров ушбу масала юзасидан Самарқанд ҳудудий электр тармоқлари корхонаси АЖга сўров юборган. Мутасаддилар бу масалага алоҳида эътибор қаратиб, тез орада муаммони ҳал этади, деган умиддамиз.


10:31 / 24.06.2016 | Бахтиёр | 1924\nАссалому алайкум! Биз томонларда ҳайит куни эрталаб саҳарлик қилиниб, ҳайит намозидан сўнг оғиз очиш одат тусига кириб қолган. Айтишларига қараганда шаҳар имоми ҳам худди шундай йўл тутар экан. Бундай қилишимиз жоизми?\nВа алайкум ассалом! Фитр куни таом ейиш, мисвок ва ғусл қилиш, хушбўй суртиш ва энг яхши кийимларини кийиш ва садақаи фитрини бериш мандубдир. Юқоридаги жумлада Фитр намозига чиқишдан олдин қилинадиган амаллар ҳақида сўз бормоқда. Улар қуйидагилардан иборат: 1. Таом ейиш. Анас розияллоҳу анҳудан ривоят қилинади: «Расулуллоҳ соллаллоҳу алайҳи васаллам Фитр куни бир неча хурмо емасдан туриб чиқмас эдилар. Тоқ ер эдилар». Бухорий ва Термизий ривоят қилишган. Бошқа бир ривоятда: «Фитр куни таом емасдан олдин чиқмас эдилар. Қурбонлик куни намозни ўқиб бўлмагунча емас эдилар», дейилган. 2. Мисвок. Ҳар бир намоз учун мисвок қилиш марғуб бўлганидек, Ийди Фитрдан олдин ҳам мисвок қилиш марғубдир. 3. Fусл қилиш. Фокиҳ ибн Саъд розияллоҳу анҳудан ривоят қилинади: «Расулуллоҳ соллаллоҳу алайҳи васаллам Фитр, Қурбонлик ва Арафа кунлари ғусл қилар эдилар». Ибн Можа ривоят қилган. 4. Хушбўй суртиш. Кишилар кўп тўпланадиган жойларга хушбўй нарса суртиб бориш мандуб бўлгани учун ийд куни хушбўй суртилади. 5. Энг яхши кийимларини кийиш. Имом Ибн Можа Ибн Аббос розияллоҳу анҳумодан ривоят қилади: «У зот соллаллоҳу алайҳи васаллам икки ийдда ҳибара чопон кияр эдилар». «Ҳибара» – Яманнинг машҳур кийими. Пайғамбар соллаллоҳу алайҳи васалламнинг жума ва ийд учун алоҳида яхши кийим кийишлари маълум ва машҳур. 6. Садақаи фитрини бериш. Ибн Аббос розияллоҳу анҳумодан ривоят қилинади: «Расулуллоҳ соллаллоҳу алайҳи васаллам фитр закотини рўзадор учун беҳуда гап-сўз ва ҳаракатлардан покланиш ва мискинлар учун таомланиш бўлсин деб фарз қилдилар. Ким уни намоздан олдин адо қилса, у мақбул закот бўлади. Ким уни намоздан кейин адо қилса, садақалардан бири бўлади». Абу Довуд, Ибн Можа ва Ҳоким ривоят қилишган. Ҳоким саҳиҳ, деган. Садақаи фитрни ийддан бир неча кун олдин берса ҳам бўлади. Ийд намозига чиқишдан олдин қилинадиган амалларнинг «Мухтасар»да зикр қилинмаганлари ҳам бор. Масалан: 7. Икки ийд кечаларини ибодат ила ўтказиш. Бунда кечанинг ҳаммасини ёки охирги учдан бирини зикр, намоз, Қуръон тиловати, такбир, тасбеҳ, истиғфор билан ўтказилади. «Набий соллаллоҳу алайҳи васаллам: «Ким Фитр кечасини ва Қурбонлик кечасини (савоб умидида) бедор ўтказса, қалблар ўладиган кунда унинг қалби ўлмас», дедилар». Имом Табароний Убода ибн Сомитдан ривоят қилган. Икки ийд кечасида қилинган дуолар мустажобдир. Шунинг учун эртага ийд, деган кечада кўп дуо қилиш ҳаракатида бўлиш лозим. 8. Муқтадий кишилар ийд намозига виқор билан, такбир айтган ҳолларида эртароқ, пиёда борадилар. Намозга қанчалик кўп интизор бўлинса, савоби шунчалик кўп бўлади.("Кифоя" китобидан). Валлоҳу аълам!\nХовли ташқи томонидаги ер ҳукми


“НАВНИҲОЛ” УЛҒАЙМОҚДА ЙИЛЛАР БАҒРИДА\n2021 йилда севимли газетамиз “Оқдарё овози”нинг 90 йиллик тўйини нишонлар эканмиз, ҳақли равишда ижодкор аждодларимиз ушбу газетанинг 1931 йилдан бошлаб чоп этилган илк сонлари ҳам бадиий ижод мактаби намуналари билан бошлаганлигига ишончимиз комилдир.\nЖорий йилнинг 18 декабрь кунида бўлиб ўтган мушоирамиз катта ижодий даврала-римизинг давоми бўлди. Наврўзбек айтганидек, сўз ва шеър ҳурмати учун ташриф буюрган ижодкорларимизнинг қадамлари қутлуғ келсин. Ёш ижодкор-ларимиз Фарҳод Рўзиев ҳамда Наврўз Ҳасановларнинг оташин шеърлари, Шаҳнозахон Расулованинг ёшликни тараннум этган ижод намуналарини , Саодат Аҳмедова, Хадича Қобилова, Меҳрибон Ўақбердиева, Назира Авиева, Чаман Норқуловаларнинг ҳаётий тасвирларга бой шеърларини мароқ билан тингладик. Фарҳоджон ажойиб ижодий анъанани таклиф этди. “Энди ҳар ойнинг жума кунида ҳар доимгидек, мушоира ва мутолаа кечаси ташкил этамиз ва бир ой давомида битта вазифа - бир мавзуда биттадан шеър ёзамиз”. Бу анъана барча ижодкорларга маъқул бўлди. Бу сафар “ Сенга бугун мактуб йўлладим...” мавзусида ижод қилиб, шеър ёзиш маъқулланди.\nДарҳақиқат, бу анъана бизнинг ижод тажрибаларимизни янада бир-биримизга боғлайди, доимий изланиш, ҳозиржавоблик ҳамда қаламимизни ҳеч қачон қўлдан қўймасликка ундайди.\nХуллас, пандемия давридаги зерикишларимиз, анчадан буён жонли шеърхонликни соғинганимиз учрашувимиз давомида хурсандчиликка, ижодий кайфиятга айланди.\nМушоирамиз давом этади. Ижодкорларимиз ташаббуси билан ташкил этилган “ОҚДАРЁ ИЖОДКОРЛАРИ” телеграм гуруҳимиз доимий ҳамкорлигимиз учун катта имкониятдир. ўзаро ижодий мулоқотлар, таҳлиллар, маслаҳат ҳамда рағбатлар ижодкорларимиз сафини тобора кенгайтирмоқда. Ижодий кечада келгуси янги йил мобайнидаги ижодий тадбирларимизнинг режалари тузилди. Навбатдаги учрашувимиз 2021 йил 29 январда ўтказилиши белгиланди.\n“Навниҳол” улғаймоқда, сафимизга навқирон, қалами ўткир ёш ижодкорлар қўшилмоқда. Янги йил ижодкор халқимизга тинчлик ва бахт келтирсин!


14:47 17.01.2019 Ҳавола олиш\nУшбу китобчадан мактабгача таълим муассасалари тарбиячилари ҳамда ота-оналар фойдаланиши мумкин.\nТОШКЕНТ, 17 янв — Sputnik. Ўзбекистон матбуот ва ахборот агентлиги тасарруфидаги “Ўқитувчи” нашриёт-матбаа ижодий уйи илк бор Монтессори тизимида болалар учун овозли (гапирувчи) китобча чоп этмоқда. Бу ҳақда Агентликнинг Telegram расмий каналида хабар берилди.\n“Мазкур китобча ёрдамида болалар рус алифбоси билан таништирилади. Махсус тугмалар босилганда ҳар бир ҳарфнинг овозли талаффузи янграйди ва болалар ўз талаффузини овозли намуна билан таққослаш имконига эга бўлади” – дейилган хабарда.\nХабарда айтилишича, ҳар бир саҳифада алифбо ҳарфлари билан бошланадиган нарса-буюмларнинг расми ҳам акс этган. Болалар бу расмлар орқали нарса-буюмлар қандай номланишини эшитиб ўрганиб олиши мумкин. Китобчада ҳар бир ҳарф учун ўша ҳарф билан бошланувчи тўртлик шеърлар берилган. Шеърларнинг аудио шакли ҳам мавжуд. Ушбу китобчадан мактабгача таълим муассасалари тарбиячилари ҳамда ота-оналар фойдаланиши мумкин.\nМактабгача таълим ёшидан бошлаб ёзув моторикасини, сўзлашув нутқини ривожлантириш билан шуғулланиш жуда муҳимдир. Болалар диққатини матнга жалб қилишда ушбу овозли “АБВГДЕйка” алифбо китоби катта ёрдам беради.\n- бола у билан мустақил шуғуллана олади;\n- у болага хоҳлаганча такрорлаш имконини беради;\n- бола ўз шахсий ритми асосида ишлай олади.\n“Ўқитувчи” нашриёт-матбаа ижодий уйи 2019 йилда ушбу китобнинг ўзбек тилидаги “АЛИФБО”сини ҳамда саноқ сонлар ва ҳайвонлар ҳақидаги вариантини чоп этишни режалаштирган.


10.07.2020 09:43 0 3790\nБуюк Британияда Оксфорд университети олимлари коронавирусга чалинганлар орасида ўлим хавфини оширувчи асосий омилларни санаб ўтишди. Бу ҳақда «Nature» журналида чоп этилган мақолада маълум қилинган.\nТадқиқотчилар Буюк Британия Миллий соғлиқни сақлаш хизмати барча беморларининг 40 фоизи орасида 10 926 та ўлим ҳолати ва 17 миллион киши ҳақидаги маълумотларни таҳлил қилишди.\nОлимларнинг аниқлашича, COVID-19 туфайли эркаклар, кекса ёшдагилар ва ёлғиз яшовчи одамлар 1,59 баравар кўп вафот этишган. Бундан ташқари, африкалик ва осиёликлар орасида ҳам бундай хавф-хатар юқори. 80 ёшдан ошган одамларда коронавирус инфекциясидан вафот этиш хавфи 50-59 ёшдаги одамларга қараганда 20 баравар кўп.\nХавфли омилларга, шунингдек, семизлик, диабет, астманинг оғир кўриниши ва бошқа респиратор касалликлар, сурункали юрак, жигар, неврологик ва аутоиммун хасталиклар киради. Бироқ тадқиқотчиларнинг таъкидлашича, улар ҳар доим ҳам оғир асоратларга олиб келавермайди. Буни ҳисобга олинмаган бошқа клиник омиллар билан ҳам изоҳлаш мумкин.\nБуюк Британия астма семизлик касаллик олим ДИАБЕТ оксфорд университети инфекция коронавирус ўлим ҳолати


Олтмишдан ошган биродарнинг қамоқхонадаги тақдири нима кечади?! « Ўзбекистон Халқ Ҳаракати\nЙўлдошбой Турсунбоев 1955 йил Қирғизстон Республикасининг Жалолобод вилоятида таваллуд топган. Миллати ўзбек. Оилали. 9 нафар фарзанди бор. Муқаддам судланмаган. 1999 йил Самарқанд вилояти Нарпай туманида масжид Имом-ҳатиби бўлиб ишлаган.\n2000 йил Ўзбекистон Республикаси МХХ томонидан ҳибсга олинган. Шу йили Ўзбекистон Республикаси ЖКнинг 155, 159, 244 ва бошқа моддалари билан айибланиб, “Жиҳод”чилар оқимига мансуб ва шу диний ташкилотда фаолият олиб борганлиги учун, ўта оғир жазони ўташ белгилансин ва 20 йилга озодликдан маҳрум этилсин” деб суд томонидан ҳукм ўқилган…\nЙўлдошбой Турсунбоев шундай дейди: “Мен Қирғизстон Республикасида бўлганимда, маҳаллий орган ходимлари мени ўғирлаб, Ўзбекистон Республикаси МХХсига ушлаб беришди. Бундан хабардор бўлган уйдагилар эса, бутун ОАВга етқазишган. Шундан сўнг, “Озодлик”, “Америка Овози”, “Машҳат” ва бошқа оммавий ахборот воситаларининг журналистлари суд залига бостириб киришди. Бу ҳолатни кўрган судья, судни бир неча кунга орқага сурди.\nСуд қандай бошланиши ҳали ҳаммон маълум эмас эди. Кўчада эса, намойишлар бўлди. Улар мени ҳибсдан чиқаришни талаб қилишди. Охири суд бир “тўхтамга” келди. Мени 2000 йилнинг октябрь ойида Самарқанд вилояти МХХсига қарашли бўлган, “подвал”га олиб келишди ва судья, прокурор, орган ходимлари ёпиқ суд қилишиб, “қаттиқ назорат остида 20 йилга озодликдан маҳрум этилсин” деб суд ҳукмини ўқиб эшиттиришди. Шу билан суд ўз иши якунлади. Судда “Адвокат” деган “жонивор”нинг ўзи йўқ эди…\nШундан сўнг, суд тайинлаган жазонинг 2 йилини Бухоро вилояти Қаровулбозор қамоқхонасида, қаттиқ режим остида ўтадим. У ерда аҳвол жуда ҳам оғир эди. Чунки, хоналар совуқ, заҳ ва намликдан иборат эди.\nУ ерда бўлган биродарларнинг бир нечтаси сил касаллигига чалиниб, ўлиб кетишди. Шу йиллар давомида мени ҳеч ким билан гаплаштиришмади. Ҳаттоки, уйдан келган оила аъзоларимга ҳам кўрсатишмади. Орадан 2 йил ўтгандан сўнг, мени “общиий режимга ўтқазилсин” деб Навоий вилояти УЯ 64/48 муассасасига юборишди.\nУ ерда мени «Калашников» автомать билан орқамга тираб, “кўча”га 45 минут сайр қилгани олиб чиқарди. Мен у ерда ҳам, қанча биродарларнинг қийноқ ва азоб уқуқбатларига чидолмай ўлиб кетганликларини ўз кўзим билан кўрдим. Кўплари муассаса биносининг, “чердак”гига чиқиб, ўзларини пастга ташлаб ўлиб кетишди. Мен шу муассасада 5 йил ўттирдим….\nШундан кейин, Қашқадарё вилоятининг Косон тумани УЯ 64/65 муассасида ўтирдим. Бу ерда бизни кутиб олган, “зампороль” “Косонга хуш келибсиз! Энди бу ердан …. чиқиб кетасиз!” деб оёқ-қўлларимиз остига, 50 даррадан урарди.\nУмуман олганда бечора биродарлар шундай қийноқлар остида муассасадан-муассасагача кутиб олинарди…\nМен бу зонада келганимдан сўнг, шу нарсага амин бўлдим-ки, ходимлар ашаддий, жуда ҳам, жоҳил “қамчи”сидан ҳар куни қон томиб турарди. Айниқса, “қайтмаганлар” учун, аҳвол жуда ҳам қаттиқ эди. Ҳар 2 кунда ўлик чиқарди. Шунинг учун ҳам, “Косон, ўлишинг осон!” деган гап маҳкумлардан келиб чиққан…\nКейин эса, мени Қашқадарёдан, Тошкент вилоятининг, “Занги-Ота” туманидаги УЯ-64/21 муассасига олиб кетишди. Бу муассаса Бухоро, Навоий, ва Қашқадарё вилоятларининг қамоқхоналарига нисбатан, “енгил”роқ эди.\nНимаси билан енгил эди десангиз? Биродарлар эртадан кечгача куннинг жазирама иссиғида соатлаб ўттиришарди. Кундуз кунлари оғир ишларга жалб қилинар эди. Муассаса ходимлари ҳар куни чақиришарди, сўнгра Ўзбекистон Республикаси президенти Ислом Каримов номига, “мен Сиздан кечирим сўрайман! Амнистия қарорини бизга ҳам, қўллашингизни илтимос қиламан. Мен разил ва ифлос инсонман! Жамиятимизга энг содиқ ит бўламан! Билмасдан, адашиб шу кўчага кирганман! Мени кечиринг!” деб “тушунтириш хати” ёздириб олишарди-да, ходим “Тарбиявий бўлим”га киригизиб, “қайтганмисан ёки, қайтмаганмисан?” деб хўп дўппослашарди….\nШундан кейин, мени Қашқадарё вилояти УЯ-64/49 муассасининг“Шайҳ-Али” зонасига олиб келишди. Бу зонада бир инсон бор эди. Гарчи у инсон бўлса-да, унинг қилган ишларини Оллоҳнинг маҳлуқлари ҳам қилмаса керак деб ўйлайман.\nБу инсон – Маҳмудов Шерабод Салимович эди. Бу “маҳлуқ” биродаларни ўлдириб юборишда, Ўзбекистон зоналарининг ичида, жуда ҳам машҳур инсон эди. 2015 йилнинг декабрь ойида пенсияга чиқиб кетди. “Зампороль”-Маҳмудов Шерабод Салимович “энг яҳши ҳизматлари учун, Ўзбекистон Республикасида ҳизмат кўрсатган, “энг содиқ итлардан бири”деб, “Шуҳрат” медаль билан тақдирлашди.\nУнга Ислом Каримов шу медальни тавсия қилган экан. Мен бу муассасада 3 йил ўтирдим. Худога шукур, шу муассасага келганимдан сўнг, оила ва фарзандларимни кўришга муяссар бўлдим. Охири, уйдагилар Қирғистон Республикасининг “Қизил Ярим Ой” жамиятига мурожаат қилишган эканлар. Ўша мурожаатдан сўнг, Ўзбекистон Республикаси ИИВнинг “ГУИН” ташкилоти “свиданка”га рухсат берди…\nШундай қилиб, 20 йилнинг 18 йилини “ўта оғир ва енгил режим”лар билан алмаштириб ва ниҳоят, Тошкент вилояти Олмалиқ шаҳрининг УЯ-64/72 жазони ўташ муассасига келиб тушдим. Ҳозирги кунда бу ерда жазо муддатини оҳирги кунларини ўтқазмоқдаман.\nМен яъни Ўзбекистон Республикаси ҳукуматининг қарорига кўра, “қолган жазосини ўта енгили билан алмаштириш мақсадида”, «колонка»да ўтирибман. Ёшим ҳам, 60 ёшдан ошди. Қачон менга жавоб беради. Буни фақат Аллоҳ билади! Болаларим ва оилам ҳамда 90 ёшга кирган онам, кўзлари тўрт бўлиб кутишмоқда. Уларга Аллоҳдан фақат сабр тилайман.\nЎзимнинг исмим ҳам, Йўлдошали. Онам мени бир марта зонага кўргани келганларида, “Онажон! Эсингиздами? Мени йўлда туққансиз! Мана ҳаётда улғайиб, яна умрим йўлда ўтмоқда!”, деб ўшанда ҳазиллашгандим. Бечора онаизоргинам бўлса, “мен Сизни йўлда туғмай ўлай! Бу кунларни кўргунча, Худо мени жонимни олса бўлмасмиди” деб йиғлади…”\nҲа, “ҳақиқат эгилади лекин у синмайди” деганларидек, 60 ёшдан ошган биродар Йўлдошали Турсунбоевнинг қамоқхонадаги тақдири нима кечади?! Ўзбекистон Республикаси қамоқхоналарда ётган чет элдан келган инсонларнинг тақдирига қандай ёндошади? Халқаро ташкилотлар Ўзбекистон ҳукуматининг тутган ушбу сиёсатига қандай баҳо беради????


Сиёсат / Фотогалерея / Биласизми? / Юртимизда A A A\nФарғона вилоятидаги Expo Kollor Prin Teks пахта-тўқимачилик кластери раҳбари Абдуқаҳҳор Абдувоҳидович Жўрабоев Тошлоқ туманининг янги ҳокими этиб тайинланди. Жўрабоевнинг ушбу лавозимга тайинланиши ҳақида Президент Шавкат Мирзиёев 6 июнь куни Фарғона шаҳрида бўлиб ўтган фаоллар йиғилишида айтиб ўтган.\nАввалроқ Президент Шавкат Мирзиёев фаолиятида сусткашликка йўл қўйгани учун Тошлоқ тумани ҳокими Шуҳратжон Абдусаломовни вазифасидан озод этиш бўйича кўрсатма бергани маълум қилинган эди. Абдусаломов 2018 йил мартидан бери туманга раҳбарлик қилиб келаётган эди. У билан бирга туман солиқ бошқармаси бошлиғи ҳам ишдан олинган.\nExpo Kollor Prin Teks ҳақида\nКомпаниянинг 95,70 фоиз улуши Абдулазиз Абдувоҳидович Жўрабоевга, 3,60 фоизи Муножатхон Маъмуржоновна Жўрабоевага, 0,70 фоизи Муйдинжон Пўлатович Исмоиловга тегишли. Ўз навбатида Муножатхон Маъмуржоновна Жўрабоева Президент маслаҳатчиси ўринбосари Абдурашид Абдувоҳидович Жўрабоевнинг рафиқасидир.\nАбдурашид Абдувоҳидович Жўрабоев ҳақида\nАбдурашид Жўрабоев 2019 йил сентябридан бери Президентнинг ёшлар, фан, таълим, соғлиқни сақлаш, маданият ва спорт масалалари бўйича маслаҳатчиси Абдужаббор Абдувоҳидовнинг ўринбосари ҳисобланади. Ушбу тайинловга қадар у Вазирлар Маҳкамасининг Ёшлар сиёсати, маданият, маънавият, оммавий ахборот воситалари, ижодий ва жамоат ташкилотлари масалалари котибияти мудири лавозимида ишлаган. 2005—2010 йилларда Олий Мажлис Қонунчилик палатаси депутати бўлган, палатанинг Ахборот ва коммуникация технологиялари масалалари қўмитаси раиси сифатида ишлаган.\nАйни вақтда Абдурашид Абдувоҳидович Жўрабоев Фарғона вилояти ҳокими Шуҳрат Мадаминович Ғаниевнинг жияни — Дониёр Авазович Ғаниевнинг қайнотасидир. Дониёр Ғаниев 2019 йилги парламент сайловларида 110-Марғилон сайлов округидан Олий Мажлис Қонунчилик палатасига сайланган (номзоди «ЎзЛиДеП»дан кўрсатилган), палатанинг Инновацион ривожланиш, ахборот сиёсати ва ахборот технологиялари масалалари қўмитаси аъзоси ҳисобланади. Дониёр Ғаниев янги парламентнинг энг ёш ва кўзга кўринган вакилларидан бири сифатида эътироф этилади.\nАбдурашид Жўрабоев ва Абдуқаҳҳор Жўрабоев 1990 йилларда Ўзбекистон алоқа вазири сифатида фаолият кўрсатган Абдувоҳид Жўрабоевнинг фарзандларидир.\nКиритилди: 19:54 06.06.2020. Ўқилди: 7349 марта. Фикрлар сони: 0 та.


Исроил тажрибаси: Олийгоҳларда «ортиқча» фанларни ўқитиш қанчалик тўғри?\n19:11 / 17.08.2018\nИсроил – бугунги куннинг шубҳасиз инновацион давлатларидан бири. Мустақил бўлганига 70 йил бўлган, майдони тахминан Фарғона водийси билан тенг бўлган бу давлатнинг ривож топишида таълимнинг ўрни катта. Исроилнинг ўқитиш услубида айрим жиҳатлар борки, уни чуқурроқ ўрганиб чиқиш фойдадан холи бўлмайди.\nИсроилдаги таълим тизими бошқа Европа давлатлари билан солиштирганда катта фарқ қилмайди – кўп давлатлардаги каби бошланғич, ўрта ва олий таълим. Лекин халқ ва давлатнинг таълимга бўлган муносабатини одатий деб аташ бироз нотўғри. Буни «квартет муносабат» деб ҳам номлаш мумкин: давлат томонидан қўллаб-қувватланади, ўқитувчи кучли иштиёқ билан билим беради, ота-она бола мунтазам банд бўлишида бош-қош. Натижада ўқувчи мақсад сари интилиб таълим олади.\nАсосий эътиборни олий таълим тизимига қаратамиз. Исроил университетларининг дипломи нуфузли ҳисобланиб, Европа ва Америкада қадрланади. Мамлакатда ҳам бакалавр дипломига эга битирувчилар иш топишда деярли муаммога дуч келмайдилар – олий маълумотлиларнинг 95 фоизи иш билан таъминланади. Технология ва муҳандислик соҳасидаги мутахассисларнинг айниқса бозори чаққон: улар иш излаб юришлари шарт эмас, иш берувчиларнинг ўзлари кадрлар учун кураш олиб боришади.\nИсроилда, Европадан фарқли ўлароқ, 18 ёшга қадар олийгоҳга ўқишга киришнинг иложи йўқ. Деярли барча талабалар университетга қадар ҳарбий хизматни ўтайди. Одатда хизмат қизлар учун 2 йил, ўғил болалар учун 3 йилни ташкил этади. Бу таълимда жуда муҳим омил саналади.\nКириш имтиҳонларида хорижий тил бўйича тестларда юқори балл тўплаган талабалар ўқиш мобайнида ўша фан маърузаларидан озод этилиши мумкин.\nИброний тилини билиш олийгоҳда таълим олаётган барча маҳаллий талабалар учун мажбурий ҳисобланади.\nИсроилда талабалар МДҲ давлатларидаги каби семестрлар якунида фанларни ёпиш учун ўқишмайди – улар ўзлари танлаган соҳалари бўйича ўқиш пайтиданоқ илмий изланишлар олиб боришади, аксарияти ўз стартап лойиҳасини йўлга қўйиш учун давлат томонидан моддий рағбат олишади. Шу тариқа, назарий ва амалий билимлар бир нуқтада уйғунлашади.\nУниверситетда номутахассислик фанлари ўргатиладими?\nТаълим олувчилар нафақат олийгоҳларда, балки мактаб давридан бошлаб ўзлари хоҳлаган фанларни танлаб ўрганишлари мумкин. Университетларда биринчи ўқув йилиданоқ асосий эътибор мутахассислик фанларига қаратилади, яъни, мажбурий равишда ўқитиладиган номутахассислик фанлари талабалар вақтини ўғирламайди. Умумий билимлар ўрнига соҳанинг тор доирасидаги фанлар чуқур ўрганилади.\nИсроил олийгоҳларида профессор ўқитувчиларни ҳатто талабалар ҳам исми билан чақиришади. Бу ерда профессорларга расмий оҳангда мурожаат қилиш керак, деган стереотип йўқ. Буни ўқитувчи ва талаба ўртасида яқин муносабат йўлга қўйилишида фойдали, деб ҳисоблаш мумкин. Бугунги кунда, умуман таълим соҳаси вакиллари ўртача 4500 АҚШ доллари миқдорида маош олишади ва бу мамлакатдаги ўртача ойлик иш ҳақидан 3 баробар кўп демакдир.\nНобел мукофоти совриндорлари\nИсроилликлар нобел мукофотини қўлга киритиш борасида етакчи ҳисобланиши янгилик эмас. Умумий ҳисобда 200га яқин яҳудий миллатига мансуб олимлар, 10дан ортиқ исроилликлар бу мукофотга лойиқ деб топилган.\nТаҳлил натижасини айтадиган бўлсак, Исроил ва Ўзбекистон таълим тизимлари ўртасида бир қарашда яққол кўзга ташланадиган катта фарқ йўқдек. Чунки уларда ҳам ўша қатъий интизом мавжуд, олийгоҳда 3 марта маърузани қолдирган талаба якуний назоратга киритилмайди, талабалар етакчилик маҳоратини ошириш мақсадида ўзимиздаги Ёшлар иттифоқига ўхшаш ҳаракатларга аъзо бўладилар.\nЛекин савол туғилади: Натижа қандай? Биздан ҳам «Нобелчилар» чиқадими?\nЎзбекистондаги аксарият талабалар университетдаги ўқув жадвалига киритилган баъзи фанлардан шикоят қилишади: «Мен ҳуқуқшунос бўлмоқчиман, олий математикани ўзим хоҳламасдан ўрганишимдан нима наф?»\nБалки Исроилдаги каби мутахасислик фанларига кўпроқ куч бериб, «ортиқча» фанларни кесиш ҳисобига мустақил таълим ва қўшимча машғулотлар учун вақт ажратган маъқулдир? Турли соҳаларда қисман ва юзаки билим олиш ўрнига, бор диққатни аввалбошдан муайян йўналишга қаратган нечоғлик фойда келтирар экан? Ахир ресурслар (эътибор, вақт, куч) қаерга энг кўп йўналтирилса, шу ерда натижа салмоқлироқ бўлади-да!\nАтрофдагиларнинг муносабати ва ташқи муҳит омилини ҳам катта саҳнага таклиф қилган бўлардим. Исроилликлар ёш болалар тўғрисида фақат позитив фикрлашади, ҳар бир болада қандайдир истеъдод борлигига ишонишади. Бола кичик ютуққа эришган тақдирда ҳам, рағбат-у мақтовлар қуршовида қолиб кетади ва ўзида қобилият борлигига ишониб, янада яхшироқ бўлишга уринади. Ота-онаси томонидан математика, хорижий тилларни ёшликдан ўрганишга мунтазам руҳлантириб борилади.\nСўнгги йилларда юртимизда таълимга қизиқиш ҳам ёшлар, ҳам уларнинг ота-оналари орасида сезиларли даражада кўтарилгани бор гап. Аммо олийгоҳни битиргандан кейин барибир иш йўқку, дейдиганларнинг таъсири ёки «Ўқиб, олим бўлармидинг?» деган руҳиятда салбий акс этувчи фикрлар билан «нобелчилар»ни тарбиялаш икки баробарга қийинлашиши табиий ҳол, албатта. Ўзимизнинг таълимга нисбатан муносабатимизни ҳам тубдан ўзгартирсак, мақсадга мувофиқ бўларди. Исроилликлар ҳар бир ишнинг ижобий натижасига ишонишади, ҳаракат қилишади, бажаришади ва бу реалликда амалга ошади. Руҳият – доим бирламчи бўлган.


UzBuildExpo – 2019 кўргазмаси тўғрисида Ҳисобот - Benefit\nUzBuildExpo – 2019 кўргазмаси тўғрисида Ҳисобот\n, 10:42 дп\n2 – 4 октябрь кунлари Тошкентдаги UzExpoMarkaz да ўтказилган Ўзбекистоннинг энг йирик қурилиш кўргазмаси бўлган UzBuildExpo – 2019 да «BeneFit» компанияси ўз маҳсулотлари билан иштирок этдик. Кўргазма иштирокчилари орасида «BeneFit» компанияси стенди алоҳида ажралиб турганлигини таъкидламасдан илож йўқ. Кўргазманинг ҳар куни компания стенди қизиқувчилар билан тўла бўлди. Ташриф буюрувчиларнинг корхона, маҳсулотлари ва уларнинг сифати ва харид офислари тўғрисидаги турли саволларига жавоблар берилди.\nҚизиқувчилар орасида кичик ва йирик қурилиш корхоналари, қурилиш моллари улгуржи савдоси билан шуғулланувчи ташкилотлар, чакана сотиш билан шуғулланувчи дўконлар ва қўшни давлатлардан келган ҳамкорлик истагидаги меҳмонлар, келажакда бизнинг каби замонавий қўшма корхонада ишлаш нияти борлигини билдирган кимё-технология институти талаба ва магистлари бўлди.\nКўргазма давомида ҳамкорлар топиш билан бирга бир нечта қатнашувчилар билан кўргазмадан сўнг учрашиб шартнома тузишга ҳам муваффақ бўлинди. Бундан ташқари, биз каби бўёқ ва қуруқ қоришмалар ишлаб чиқарувчи рақиб ва таъминотчилар билан ўзаро фикр алмашилди. Бир сўз билан айтганда, кўргазма биз учун фойдали ва мароқли бўлди. «BeneFit» компанияси кўргазма ташкилотчиларига ўз миннатдорчилигини билдиради.


WSJ: Париждаги терактларда гумон қилинувчилар Буюк Британияда бўлиши мумкин\n09:23 / 05.12.2015\nПариждаги терактларни тергов қилиш натижасида гумон қилинувчилар Буюк Британияда бўлиши мумкинлиги маълум бўлди, деб хабар бермоқда The Wall Street Journal нашри.\nМахсус хизматлар маълумотларига кўра, терактлар ташкилотчиси Абдулҳамид Абаъуд билан алоқадорликда гумон қилинувчи бир неча киши Бирмингемда қолмоқда. Гумон қилинувчилардан бири терактларгача Буюк Британияда бўлгани тахмин қилинмоқда.\nЛондон полицияси ушбу маълумотга изоҳ беришдан бош тортди.\nНашрнинг таъкидлашича, Бирмингемда экстремистик ташкилотлар билан алоқадор одамлар мавжуд. Хусусан, бирмингемлик Жунайд Ҳусайн Сурияга бориб, у ерда ИШИДнинг хакерига айланган. У АҚШнинг ҳаво ҳужумларидан бирида Раққада йўқ қилинган.\nБу орада Буюк Британия мудофаа вазири Майкл Фэллон Буюк Британиянинг йирик шаҳарларида Париждаги каби терактлар амалга оширилиши мумкинлигидан хавотир борлигини айтди. Шу сабабли мамлакат ҳукумати хавфсизлик чораларини кучайтирди ва чегара назоратини қаттиққўллаштирди.\nАввалроқ Венгрия ҳукумати Париждаги терактлар ташкилотчиларидан бири Будапештда бўлганини маълум қилганди.


Жиззах вилояти Дўстлик туманида фуқароларга уларнинг хабардорлигисиз имтиёзли кредит ажратиб ўзлаштирган банк ходимларига нисбатан жиноят иши қўзғатилган. Бу ҳақда Бош прокуратура ҳузуридаги иқтисодий жиноятларга қарши курашиш департаментини хабар бермоқда.\nМаълум қилинишича, Бош прокуратура ҳузуридаги департаментнинг Дўстлик туман бўлими томонидан фуқароларнинг ҳуқуқ ва манфаатларини ҳимоя қилиш юзасидан ўтказилган терговга қадар текширувда, АТБ «Микрокредитбанк» Дўстлик мини банки мудири ва ходимлари содир этган жиноятлар аниқланган.\nЖумладан, мазкур банкнинг мудири Ш.Б., ходими Д.Қ. ва бошқалар мансаб ваколатини суиистеъмол қилиб, 2019-2020 йилларда 7 нафар фуқаронинг хабардорлигисиз уларнинг номидан имтиёзли шартларда 156 миллион сўм кредит маблағларини расмийлаштирган. Сўнг, ушбу маблағларни ўзлаштириш йўли билан талон-торож қилган.\nҚайд этилишича, мазкур ҳолат юзасидан жиноят кодексининг 167-моддаси (талон-торож қилиш) ва 209-моддаси (мансаб сохтакорлиги) билан жиноят иши қўзғатилиб, тергов ҳаракатлари олиб борилмоқда.\nЖиззахда фирибгарлик ва маблағларни талон-торож қилганлик ҳолатлари аниқланди


Ички ишлар органларига 37 ёшли Севара М. мурожаат қилди. Мурожаатчи 2016 йилдан 2018 йил 4-июлгача бўлган муддат ичида автомобиллар салонидан унга 15 та “Ласетти Жентра” ва 1 та “Малибу 2” русумли автомобиль олиб беришни ваъда қилиб, умумий миқдорда 203.000 АҚШ доллари олган 35 ёшли Турдиали Ю.га нисбатан чора кўришни сўрар эди. Турдиали Ю. ваъдасида турмасдан, пулларни ўз эҳтиёжига сарфлаб юборган. Ушбу факт бўйича Ўзбекистон Республикаси Жиноят кодексининг 168-моддаси (“Фирибгарлик”) бўйича жиноий иш қўзғатилди.\n17-сентябрь куни Олмазор тумани прокуратура органларига келиб тушган хабарга кўра, 2017 йил 21-июль куни 29 ёшли Ҳилола Ю. 56 ёшли Лобар С.га арзон нархда уй сотиб олишни ваъда қилиб, ундан 18.400 АҚШ доллари олган. Аммо ваъдасида турмасдан, пулларни ўз эҳтиёжига сарфлаб юборган. Ҳилола Ю.га нисбатан Ўзбекистон Республикаси Жиноят кодексининг 168-моддаси (“Фирибгарлик”) бўйича жиноий иш қўзғатилди.\n40 ёшли Баходир Х.га нисбатан Ўзбекистон Республикаси Жиноят кодексининг 168-моддаси (“Фирибгарли”) бўйича жиноий иш қўзғатилди. 41 ёшли Дилафруз Т.нинг аризасидан маълум бўлишича, 2018 йил 30-июль куни Баходир унга “Кобальт” русумли автомобилни 12.000 АҚШ долларига сотишни ваъда қилган. Олдиндан тўлов тариқасида Дилафруз Тюдан 6120 АҚШ доллари олиб, автомобилни расмийлаштириб бермасдан, пулларни ўз эҳтиёжига сарфлаб юборган.\n2019 йил май ойида 32 ёшли Шахноза Ф. “Малика” савдо комплексида харидор сифатида бўла туриб, 29 ёшли сотувчи Бобур И.га кредитга олинган “Samsung Galaxy S10” русумли мобиль телефон тўловини банк орқали тўлашни ваъда қилган. Аммо Шахноза ўз ваъдасида турмади. Унга нисбатан Ўзбекистон Республикаси Жиноят кодексининг 168-моддаси (“Фирибгарлик”) бўйича жиноий иш қўзғатилди.\nҲурматли ҳамшаҳарлар ва Тошкент меҳмонлари! Ортиқча ишонувчан бўлманг, нотаниш одамларга пулларингиз ва шахсий мулкингизни беришга шошилманг. Унутманг: фирибгарлар – ҳар қандай муаммоингизни ҳал қилишларига ишонтира оладиган маҳоратли психологлардир.